**З А П И С Н И К**

од 20-тата седница на Советот на Општина Прилеп, одржана на 29.12.2022 година во салата на Општина Прилеп, со почеток во 10:30 часот.

Добар ден. Почитувани членови на Советот ја отворам 20-та седница на Советот на Општина Прилеп и констатирам дека, од вкупно 27 членови на Советот, на седницата присуствуваат 23 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

Пред да го утврдиме дневниот ред, записникот од 19тата итна седница го ставам на гласање. Дали има некој забелешки по однос на записникот?

Бидејќи нема, кој е "ЗА" усвојување на записникот?

Констатирам дека Записникот е едногласно усвоен.

За дневен ред на оваа седница, ги предлагам следните прашања:

**Д Н Е В Е Н Р Е Д**

1. Предлог-Буџет на Општина Прилеп за 2023 година.
2. Предлог-Одлука за извршување на Буџетот на Општина Прилеп за 2023 година.
3. Предлог-Одлука за утврдување на вредност на бодот за платите на административни службеници, за 2023 година.
4. Предлог-Одлука за определување на висината на благајничкиот максимум.
5. Предлог-Програма за субвенционирање на Јавните Комунални Претпријатија основани од ЕЛС Општина Прилеп за 2023 година.
6. Предлог-Програма за субвенционирање на месечните трошоци за вода на социјално ранливи категории на граѓани за 2023 година.
7. Предлог-Буџетски Календар на Општина Прилеп, за 2023 година.
8. Предлог-Одлука за измена на Одлуката за утврдување на висината на комунални такси.
9. Предлог-Програма за обезбедување на оброк за ученици во прво одделение од основните училишта во Општина Прилеп за 2023 година.
10. Предлог-Програма за култура, за 2023 година.
11. Предлог-Програма за спомен обележја на Општина Прилеп за 2023-2028 година.
12. Предлог-Програма за доделување на еднократна парична помош за новороденче.
13. Предлог-Програма за уредување на градежно земјиштето на подрачјето на Општина Прилеп за 2023 година.
14. Предлог-Одлука за усвојување на Финансиски план на ЈКП "Пазари" Прилеп, за 2023 година.
15. Предлог-Одлука за давање согласност на Програмата за работа на ЈКП "Пазари" Прилеп, за 2023 година.
16. Предлог-Одлука за давање согласност на Програмата за субвенционирање на трошоците од работењето на ЈКП "Пазари"-Прилеп, за 2023 година.
17. Предлог-Одлука за давање согласност на Одлуката за утврдување на вредноста на бодот за пресметување на платите на вработените во ЈП за ПУП Прилеп за 2023 година.
18. Предлог-Одлука за усвојување на Програмата за работа на ЈП за ПУП Прилеп-планирани активности во 2023 година.
19. Предлог-Одлука за давање согласност на Одлуката за расходовање и оттуѓување на основни средства, на ЈП за ПУП Прилеп.
20. Предлог-Одлука за давање согласност на Финансискиот план за работењето на ЈП за ПУП Прилеп за периодот од 01.01.2023 до 31.12.2023 година.
21. Предлог-Одлука за прифаќање на донација на Општина Прилеп.
22. Предлог-Одлука за давање согласност за користење на името на Општината "Прилеп".

Предлагам дневниот ред да го дополниме со следните точки:

1. Предлог- Одлука за усвојување на Финансиски план на ЈОУ Дом за стари лица "Киро Крстески-Платник"-Прилеп, за 2023 година.
2. Предлог-Програма за работа на Советот на Општина Прилеп за 2023 година.
3. Предлог-Решение за разрешување и именување на претставници на Општина Прилеп во Училишниот одбор на СОУ "Ѓорче Петров" од Прилеп.
4. Предлог-Одлука за престанување на важноста на Одлука за давање на стопанисување на јавното осветлување на територијата на Општина Прилеп.

По однос на останатите точки од дневниот ред предлагам истите да ги разгледуваме по предлагачи на материјал, согласно пречистениот дневен ред.

Дали има некој предлог за измена и дополнување на вака предложениот дневен ред?

Повелете г-дине Мариновски.

**НИКОЛЧЕ МАРИНОВСКИ:**

Благодарам Претседателе. Почитуван Градоначалник.

Само момент. Претседателе јас имам три предлози кои се однесуваат на дневниот ред и тоа:

Првиот предлог, повлекување на Предлог буџетот за 2023година заедно со Општина Прилеп и враќање на доработка.

Втора точка, следствено бидејќи, втор предлог е повлекување на Предлог одлука за извршување на буџетот на Општина Прилеп за 2023 година.

Најпрво ќе започнам со техничкиот дел од буџетот, ако дозволите ќе ми треба повеќе од 2 минути да објаснам, бидејќи сериозна е точката.

Најпрво ќе запознам со техничкиот дел од буџетот, уште воведниот дел на местото каде се наведуваат законските одредби врз чија основа се изработува овој буџет има бројни недостатоци. На почеток оваа е 20та седница, а не е 6та седница како што е напишано во воведниот дел. Второ, намерно или ненамерно изоставени се или не се споменати законите за изменување и дополнување на Законот за финансирање на ЕЛС, објавени во Службен весник бр. 53/21, 77/21, 150/21, 173/22. Колку и да тврдите дека се само технички грешки, овие технички грешки премногу често се случуваат и се целосно недопустливи кога станува збор за најважниот документ кој го гласа ова Собрание, а тоа е Буџетот на Општината. Сметам дека е намерно, бидејќи и Градоначалникот дел од овие законски одредби кои не се наведени ги има цитирано на една од средбите на кои се дискутирало за локалниот економски развој во присуство на бизнис претставници.

Во образложението за буџетот за 2023та година, исто така манипулирате со бројки. На пример, билансот на приходи од донации со учество го претставувате со 33,06% од за Вас консолидираниот биланс на приходи. Градоначалник Ве молам да обрните внимание на изнесените факти, бидејќи рековте дека добро работите со математика, доколку сметате е потребно Ве молам запишувајте. Во општите одредби од Законот за финансирање на ЕЛС член 2, став 19 се вели: сопствени приходи на основниот буџет на општината се даночни приходи, неданочни приходи, капитални приходи, трансфери без дотации, данокот од додадена вредност. Член 22, став 2 од истиот закон вели: сопствени приходи на основниот буџет на Општината може да се планираат со пораст од 10% од просечно остварените приходи во последните 3 години според податоците од трезорска евиденција. Во член 18 од Законот за изменување и дополнување на Законот на финансирање на ЕЛС, објавен во Службен весник 173/22, во став 2 се вели: до започнување на примената на одредбите од став 1 во овој член во 2023 година сопствените приходи на основниот буџет на општината може да се планираат со пораст од најмногу 20% од просечно остварените приходи во последните 3 години согласно податоците на трезорската евиденција. Имајќи ги во предвид овие одредби од законот, направив една пресметка, односно 3 симулации на податоци. Ги зедов најпрвин трите завршни последни сметки, онака како што вели законот. Вкупните сопствени приходи во 2019та година без додатоците по основ на ддв изнесуваат 331.611.037. Во 2020 година истите изнесуваат 273.242.639. Во 2021 година 340.680.495 сопствени приходи без додатоци од ддв. На ова доколку ги додадеме 20те % законски предвидени излегува дека бројката е 380.613.690, односно дека овој буџет има предвидено 80.314.310 денари повеќе отколку што предвидува или дозволува законот. Пресметав и по квартални извештаи, да не треба случајно да се земе во предвид 2022година. Согласно К1 извештајот што беше за третиот квартал, према таа реализација додадовме четврт квартал. На тој начин 2022 излезе дека би требало да има приходи 326.734.797. Повторно повторувам, вкупно сопствени приходи онака како што ги прочитав од законот. 2021ва 346.680.495. 2020та 273.242.693. Или просек во последните 3 години 315.552.662. Кога ги додаваме 20% законски 378.663.194 или овој буџет доколку ги земиме во предвид кварталните извештаи надминат е со 82.264.806. Направив и трета пресметка. Третата пресметка е доколку во 2022 година ги земиме вкупно сите предвидени приходи. На тој начин буџетот према мојата пресметка излегува дека е поголем за..., односно планирано е дека ќе има вкупни приходи повеќе за 7.062.320. На овој начин се докажува дека предлог буџетот не ги исполнува законските одредби, односно е спротивен на одредбите од Законот за финансирање на ЕЛС. Доколку донесиме одлука за прифаќање на ваков буџет ризикуваме истиот да не биди вчитан во Министерството за финансии. Поради тоа го давам и третиот предлог за измена и дополнување на дневниот ред согласно член 28 од Законот за финансирање на ЕЛС кој вели: доколку Советот на Општината не го донеси Буџетот на Општината до 31.12. во тековна година е должен да донеси одлука за времено финансирање и финансиски план за нејзино спроведување за периодот од 1ви јануари до 31ви март за тековната година. Затоа доколку се утврди дека моите пресметки се точни го предлагам следното, донесување на Одлука за времено финансирање на Општина Прилеп. Колеги доколку донесиме ваква Одлука за времено финансирање на Општината, вработените во Општина ќе можат навремено да земат плата и Општината ќе можи дел од своите обврски да ги намири привремено. Во спротивно ќе има целосен застој на Општината, бидејќи ќе го изгубиме правото за носење на одлука за времено финансирање се до донесување на таква одлука или се до донесување на законски буџет. Кога го дискутиравме ребалансот на буџетот на Комисија за финансирање и буџет, јас замолив при изготвувањето на овој буџет да бидиме консултирани, односно да биди консултирана опозицијата или заедно да го изработиме, но бевме игнорирани. Доколку предлагачот не го повлекува овој незаконски документ наречен Предлог -буџет, колеги ќе Ве потсетам на заклетвата која ја дадовме на ова Собрание на конститутивната седница, дека правата и должностите како член на Советот ќе ги вршиме совесно и дека при нивното вршење ќе ги почитуваме Уставот, законите, прописите на Советот и дека ќе го штитиме Уставниот поредок на државата. Јас искрено се надевам дека можеби јас имам грешка направено во пресметките, но бројките друго ми покажуваат. Почитуван Претседател пред да се изнесат колегите советници, замолувам 10 минути пауза за овие бројки да бидат проверени.

**ДЕЈАН ПРОДАНОСКИ:**

Во ред. Ќе дадеме пауза со тоа што ги повикувам и координаторите на советнички групи, Комисијата за финансирање и буџет да направат координативен состанок и да ги разгледаме овие работи што ги изнесовте.

Во Зелена сала.

**=ПАУЗА**

**ДЕЈАН ПРОДАНОСКИ:**

Продолжуваме со работа. Предлогот на колегата Николче Мариновски точката 1, Предлог -буџет на Општина Прилеп за 2023 и точката број 2, Предлог -одлука за извршување на Буџетот на Општина Прилеп за 2023 година, како и дополнителна точка која што ја предложи да се донеси Одлука за времено финансирање на ЕЛС Општина Прилеп за 2023та година, ги ставам на гласање.

Кој е "ЗА" ваквиот предлог?

Дали е некој "ПРОТИВ"?

Констатирам дека со 9 гласови ЗА и 14 гласови ПРОТИВ, овој предлог не е прифатен.

Предложениот дневен ред го ставам на гласање.

Кој е "ЗА" вака предложениот дневен ред?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 1 глас ПРОТИВ и 8 гласови ВОЗДРЖАН, дневниот ред е усвоен.

По **1рата** точка од дневниот ред

-Буџет на Општина Прилеп за 2023 година.

Се извинувам, се извинувам. Согласно договорот кој што го постигнавме на почетокот на овој мандат замолувам советниците, дали има некој советничко прашање?

Повелете г-дине Китаноски.

**АЛЕКСАНДАР КИТАНОСКИ -советничко прашање:**

Почитуван Претседател на Совет, почитувани советници, почитуван Градоначалник. Првично во делот на советничките прашања на почетокот да изразам незадоволство од несериозниот пристап кон нас, советниците. Би Ве замолил Претседателе да не ги повторувам советничките прашања, а верувам дека од страна на службите за поддршка на Советот писмено се доставени онаму каде што сум ги поставил, па би замолил во најкраток рок да добијам одговор на истите. Значи советнициве сме принудени да доставуваме барања и да го користиме слободниот пристап на информации од јавен карактер, па за да добиеме одговор на некое наше прашање.

Првото мое прашање се однесува до Градоначалникот, е за состојбата со ЈП "Енерго Прилеп". Денеска на дневен ред ќе треба да се донеси одлука со која ова јавно претпријатие нема повеќе да стопанисува со јавното осветлување во нашиот град. Кон крајот на месец септември, нашата советничка група Ви укажуваше за незаконитоста на оваа одлука, но како што во многу наврати ни кажувате дека сте се консултирале со правници, така тогаш беше и за оваа одлука каде изјавувавте дека е законски издржана, па владеачкото мнозинство и покрај нашите укажувања ја изгласа во Советот на Општина Прилеп. Со буџетот за 2023 година за ЈП "Енерго Прилеп" имате предвидено средства за тековно оперативни расходи, за бруто плати за вработените, а тука се и Вашите омилени привремени вработувања, разни канцелариски материјали, договорни услуги, правни услуги и сл. Прашањето ми е конкретно, што ќе прави директорот на ова јавно претпријатие? Има потреба од директор ова јавно претпријатие? Потреба од непродуктивни трошоци, субвенции, што ќе менаџира директорот на ова јавно претпријатие? Бидејќи сега ова јавно претпријатие останува без основната дејност за која што не убедувавте дека е потребен директор и тоа со менаџерски договор?

Второто прашање се однесува на градежни работи кои се изведуваат во овој момент низ нашиот град, конкретно во делот на "Аличаир" населбата, па таму према урбаната населба "Ѓогдере" и "Гоце Делчев". Дали е издадена дозвола и цела потребна документација за отпочнување на работи, односно ископ во должина од 11, 12км, и кој е нарачател и изведувач на овие работи? Се работи за поставување на високонапонски кабел за пренос на електрична енергија од трафостаницата над "Авто-мото сојузот" па се до некој објект после вештачкото езеро, така се зборува неофицијално јас немам конкретна информација, а исто така и жителите од тие населби не знаат за што се работи, а затоа сте Вие тука како прв човек на Општината, за да ни дадете точен одговор пред нас советниците, како и пред прилепската јавност. Одговорете ми конкретно за што се работи. Има огромно незадоволство и реакции од страна на граѓаните. Еве дајте Градоначачник заедно со нас советнициве, да излезиме на терен и да видите какви се реакциите на жителите од овие улици. Направен е ископ во изминативе две, три недели, ископани се и улици, тротоари, премини преку мостови, во должина од скоро 4км низ градското подрачје и остатокот на патот према вештачкото езеро. Дел од ул. "Васко Карангелески", "Кеј 4ти Јули" или "Бранко Секулоски", па према "Цане Илиески", "Благоја Димески", "Александар Македонски" и да не набројувам, сè до трафостаницата таму горе кај "Авто-мото сојузот". Се уништуваат бекатон плочки по тротоарот. Асфалт се сечи по должина на улиците. Цели плочи се сечат. Тротоарите се копаат. Земјата е оставена по улиците. Па среќа е што временските услови се добри па граѓаните можат слободно да влезат во сопствените домови. Верувајте дека во изминатава година толку немате асфалтирано во нашиот град, колку што во моментов со овој градежен зафат, со овој ископ е направена штета на улиците и тротоарите. Значи ме интересира конкретно, дали е издадена дозвола и цела потребна документација за отпочнување на работи, односно овој ископ кој што се работи во должина од 11, 12км. Можи денеска да видите каква е состојбата и заедно после седница на Совет, ако е долга седницата само да видите на терен и се надевам дека сте биле и сте виделе во каква состојба е. Среќа што не врни, па луѓето можат да влезат во своите куќи. Ви благодарам.

**ДЕЈАН ПРОДАНОСКИ:**

Повелете со одговор Градоначалник.

**БОРЧЕ ЈОВЧЕСКИ -Градоначалник:**

Почитуван Претседател на Совет, почитувани советници, почитуван Китаноски ќе дадам одговор на двете прашања. Ако можи прво на второто, па ќе се вратиме на првото.

Второто е навистина горко прашање. Одговорно тврдам дека уредно е издадена дозвола за прокоп. Кога започнаа активностите, не само на вратата на Општината, него и на моја лична врата ми дојдоја и комшии, бидејќи буквално зад мојата куќа врви дел од таа траса. Се обратив и до раководителот на Кец, се обратив до инспекторатот да видам дали будно ги следат сите тие активности. Ми дадоја одговор дека сето тоа подлежи под надзор на Евн. Ги упатив нашите комунални инспектори, излегоја на терен, собраа безброј информации. Некои дури беа доставени и беше во застој верувајте, два, три дена прокопот само да се уверат дали уредно е извршувањето на прокопот и дали дури беше дискутабилно дали освен повеќенапонскиот кабел е единствен или има и други инфраструктурни, да речам, мрежи. Дадено е од Евн согласност дека тие имаат, пуштаат и свои кабли за приклучоци кои што во иднина за градот би биле од корист, да нема второ прекопување или трето. Ги запознавме дури и Дирекцијата за државни патишта веројатно паѓа, бидејќи сè што е над... надвор од границата на градот имаат увид за прокопот тие. Дозволуваат не знам некои стандарди, 3, 5 или 6 метри, лево десно од патот, таму да се врши прокоп. И од нив беше стопирано, имав информации дека било стопирано додека не направат некакви корекции. Значи освен за тоа што се информирав дека сето оштетување на име на лица приватни или пак на фирми кои што ги зафаќаат, не нивните дворови, него нивните пристапи, бидејќи бевме уверени дека трасата е исцртана исклучиво на позиција каде што е по дрма, односно каде што веќе постоела некаква инфраструктура, тротоар или нешто. Никаде не е влезен во приватен имот, но тоа не значи дека лицето на градот не се упропастува. Еден од условите кои што побарав дали го има во договорот и ме уверија дека тие се... сега дали изведувачи, или тие што го имаат надзорот се овластени, односно се приморани и да го доведат до првобитна состојба. Без разлика дали се бекатонки, дали е ново асфалтирање, дали е оштетена некаква... оти на две места оштетија од нашата водоводна мрежа од Леково. Мислам дека таму под касарниве направија дефект излегоја и нашите инспектори, санирано е, исплатата си ја врши макар да т.е некоја мала сатисфакција али сепак во границите на договорот. За лично, за договорот ако сакате од утре можите и писмено да го видите. Оној наш дел од локалната самоуправа, само што можи преку урбанизам да се издаде. А сето друго е преку Евн. Тие си имаат и кабли, си прават прокоп, изведувачот е нивни. Тие си најдуваат и работници, така да за тоа можам сигурно да Ве уверам. А дека е навистина изгубено лицето на нашите улици и јас бев загрижен. Ви тврдам дека и зад мојата приватна куќа, буквално моите комшии прво реагираа кон мене, мислеа дека нешто водоводна мрежа. Кога сфатија дека Евн лично се интересира, тоа е за нив огромна инвестиција. Мислам дека ги коштало околу 1.000.000 евра, ама тоа е нивна работа, ние не навлегуваме во детали.

Во однос на првото прашање, со одземањето на броилата не значи дека јавното претпријатие ќе згасни, бидејќи за месец јануари планираме освен дејностите тие три дејности, да го збогатиме со уште две нови, кои што се потенцијал на нашава општина, тоа е фотоволтаици и други обновливи извори на електрична енергија. Така да, тоа претпријатие нема да згасне, одземајќи ги само набавката за јавно осветлување, односно мислам дека одржување имаше и не стопанисување, односно корегирајте ме ако грешам... Три точки беа, да. Ги имате, доставени се веројатно и кај Вас. Значи се работи со желба и за проширување, а не за згаснување на тоа претпријатие. А инаку за грижата да не дискутираме, дека пред колку месеци рековте бевте против, тоа е се во име на граѓаните да им се излези во пресрет. Желбата колку се труди Владата да излезе во пресрет на граѓаните им благодариме. На пример, субвенционирањево јас немаше да знам ако преку приватна фирма, австриска приватна фирма, значи Евн, Владата се рекламира со субвенција од Владата на Република така и така, каде што на едно 70% од текстот гледам машала на секоја фактура од сметките, приватните сметки, корисници, мислам семејства кои што имаат струјомери. Една убава реклама која што дај Боже да одекнеше и во Општинава таква реклама дека ни помага и сака да ни помогни да субвенционира електрична енергија. Не, ја гледам грижата и затоа Ве молам гледајте ме дека некој сака да направи нешто добро за граѓаните. Народот знаете што вика, кога нешто не можи да се продаде, мора да се рекламира, така да и една лошо замислена политика гледам дека не може да се продаде.

Благодарам.

**ДЕЈАН ПРОДАНОСКИ:**

Ви благодарам.

Повелете г-ѓо Ристеска со Вашето советничко прашање.

**АНИТА РИСТЕСКА -советничко прашање:**

Почитуван Претседател на Совет, почитувани колеги советници, почитувани медиуми, почитуван Градоначалниче. Со доаѓањето на Вашата функција како Градоначалник на општина Прилеп постепено почна и промената на дел од директорите во основните и средните училишта, па така Вие назначивте лица вршители на должност на директор. Моето прашање кон Вас е, дали до сега имате донесено одлука за именување на директори во основни училишта и ако имате во кои училишта тоа сте го направиле. А доколку немате, зошто сè уште немате донесено одлука училишните одбори да објават јавен оглас за именување на директори, затоа што законот е јасен и во него пишува дека вршител на должност директор ги извршува работите сè додека не се именува директор, но не подолго од 6 месеци. Дали можеби размислувате за некои нови кадровски решенија или можеби причината што овие лица кои што Вас Ви се назначени како ВД директори сè уште не ги исполнуваат условите за директори?

Ви благодарам.

**ДЕЈАН ПРОДАНОСКИ:**

Ви благодарам.

Добро. Повелете.

Прашање советничко? Да, повелете.

**МОНИКА ГРАШЕСКА ИЛИЕСКА -советничко прашање:**

Почитуван Градоначалник, почитувани советници, Претседател на Совет. Првин да изреагирам, Градоначалник сум Ве прашала истото прашање, ми рековте писмено ќе ми одговорите и никогаш не ми одговоривте. Всушност на ниедно мое советничко прашање во оваа година Вие не ми одговоривте. Еве би сугерирала кај правната служба малку пореагирајте, секогаш кога ќе поставам советничко прашање вклучително и ова, не сте го одговориле.

Денешното мое советничко прашање е до Вас, зошто го оставивте толку Прилеп неубав и депресивен пред Нова година? Сите ние патуваме по странски центри да видиме божиќни маркети, предновогодишно расположение, нормално е, човечки е од најмал до најстар сакаме пред Нова година кога ќе излезиме во градот, во местото каде што живееме да се почувствуваме убаво, пријатно, радосно, среќно. Ја имаме една Битола, в комшии до нас, прекрасен е градот. Со зимска програма и секојдневни активности. Ја имаме една Демир Капија стварно украсиле прекрасно. Ние имавме украси, не дека немавме, немавме со што да украсиме. И да биди уште повеќе имавме и буџет ...Крива Паланка да, Крива Паланка се извинувам. Имаме и буџет во 2022 година, 1.500.000 денари одвоивме за новогодишно украсување. И што добија Прилеп и прилепчани? И сите прашуваат, и немој да мислите дека никој не го приметува, само јас Ве прашувам. Прилепчани Ве прашуваат. Зошто дозволивте градот да е толку депресивен и неубав. Се ставија неколку украси синоќа, елката 3 дена се редеше итн. Делува можи безначајно но не е. Сите сакаме пред Нова година да се израдуваме. Тоа е човечки и е нормално. Зошто дозволивте Прилеп да е толку депресивен? И ќе направам една дисторзија како Вие што направивте на претходното обраќање, замеривте 70% Владата што ги субвенционира сметките за струја? Тука најдовте замерки или во тек сте со што кажува Владата што направила? Вие еве ги зголемивте сметките на "Комуналец", тоа не се рекламира, тоа не е никако за реклама. Но ако Владата помага, тоа треба да се знај и да се кажи. Тука нема ништо лошо.

Благодарам.

**ДЕЈАН ПРОДАНОСКИ:**

Ви благодарам.

Повелете г-дине Мариновски.

**НИКОЛЧЕ МАРИНОВСКИ -советничко прашање:**

Благодарам. Почитуван Градоначалник, пред извесен период имавте средби со граѓаните. Ја поздравувам таа активност. Е сега она што не го поздравувам е тоа зошто и опозиционите советници не беа поканети да учествуваат како дел и да прибираат и тие идеи од граѓаните. Мислам дека ако бевме повеќе и повеќе граѓани ќе беа опслужени во тој дел.

Некаде околу 9ти декември мислам дека го добивме Предлог -буџетот, Вие рековте дека тие средби ги правите за нивните идеи да бидат имплементирани во 2023 година во буџетите, имајќи во предвид дека Дпмне немаше буквално ни еден амандман. Моето прашање до Вас е, која идеја од граѓаните дополнително ја внесивте во буџетот за 2023 година? Сметам дека непријатно изгледа или не се известени граѓаните дека некако како театар да се одигра. Такво чувство имам јас, бидејќи буџетот веќе беше доставен до нас. Значи тоа беше веќе завршена работа, а добивавме идеи за 2023 година.

И на крај уште многу пати Претседателот ми се... пак ќе кажам, не требаше да дозволите Вашиот партиски потпретседател да ги испромовира Вашите идеи. Таа е таа негативна селекција што ја зборуваме секогаш. Зошто некој од Скопје да дојди да ни ги кажи нас, прилепските идеи? Тој ги испромовира пред медиумите. Немаше потреба. Тие беа Ваши идеи, наши идеи и од граѓаните. Така да, јас апелирам во иднина ние да си ги претставуваме, односно Вие како наш Градоначалник да ги претставувате идеите. Ако сакате, ако има некоја идеја која што мислите дека, дополнително зборувам, надвор од она како идеја е предложено, Ве молам да ми кажите.

Благодарам.

**ДЕЈАН ПРОДАНОСКИ:**

Ви благодарам.

Јас не го разбрав прашањето, повелете Градоначалник.

Јас за мене си кажав, мое видување.

А добро, се извинувам.

Ви благодарам г-дине Китаноски за дополнителното објаснување.

Повелете Градоначалник.

Ве молам ајде... да го слушниме Градоначалникот.

**БОРЧЕ ЈОВЧЕСКИ -Градоначалник:**

Благодарам Мариновски на прашањето. Мислам дека ако.. на два дела ќе го образложам. Прво е за поздравување и ветувам дека ќе направам корекција за понатаму дека лично јас ќе Ви се обратам до советниците без разлика од која партија е, да учествуваат. Не направив селекција во гостите, односно граѓаните кои што доаѓаа. Значи никој не беше селективно пропуштен или можам да Ви ветам дека стварно имав од многу, многу дури и од различни маала ете да речиме. Имавме и од Тризла барање, имавме посетители од сегде. Замислата беше не само предлози за буџетот, него дали ги оправдуваат и нашите проекти кои што ги имаме за 2023та, а се засегнати од овој буџет од 2023та. И плус нешто кое што мислам дека за возврат ќе го поддржите Вие, тоа е, пошто се работи за проекти кои што коштаат многу, односно милионски суми кои што самиот буџет видовте во колку тесни граници го имаме, ќе биде како потпомогнат со една желба да побараме општински обврзници како еден начин на задолжување, кој што навистина ќе одекни за граѓаните добро. Ние освен два, три проекти самите знаете од овој буџет не можиме да ги направиме. А ова запознавање со тие граѓани и барање од нив беше и согласност дали би прифатиле еден вид како, не е тоа референдум, ама лично анализирање дали имаат желба и на таков начин нешто во градот да направиме. Тоа е само од моја страна.

Благодарам.

**ДЕЈАН ПРОДАНОСКИ:**

Ви благодарам Градоначалник.

Дали некој друг има советничко прашање?

Бидејќи нема да продолжиме со работа по точките од дневниот ред.

По **1вата** точка од дневниот ред:

-Буџет на Општина Прилеп за 2023та година.

Пред да отворам претрес ја повикувам претседателката на Комисијата за финансирање и буџет, г-ѓа Ирена Стерјовска -Локвенец да го поднеси извештајот по однос на оваа точка.

Повелете г-ѓо Стерјовска -Локвенец со Вашиот извештај.

**ИРЕНА СТЕРЈОВСКА -ЛОКВЕНЕЦ:**

Благодарам Претседател на Совет. Почитуван Градоначалник, колеги советници. Комисијата за финансирање и буџет на 27.12. ја одржа седницата на која што беше разгледана како точка предлогот за Буџет за 2023та година на Општина Прилеп. Ние како членови на Комисијата за финансирање и буџет во присуство на предлагачот оној што го изготви овој Буџет, раководителот на Секторот за финансии, г-динот Драге Звездакоски, го разгледавме детално Буџетот, бевме запознати со сите насоки кои што ги имаше добиено Секторот за финансирање и буџет на кој што мораше да се придржува при изготвувањето на овој основен буџет и консолидираниот буџет на Општина Прилеп, а тоа значи дека се придржуваше согласно на Законот за финансирање на ЕЛС, се придржуваше на максималниот износ на сопствени приходи на основен буџет за 2023 година, кој што го дава Министерството за финансии, што значи лимитот за основен буџет за 2023 година кој што го добивме како износ е во висина од 346.178.214 денари. Исто така, Секторот за финансирање и буџет се придржуваше и во рамките на висината на дотациите за финансирање на пренесените надлежности во областите на образование, култура, социјална заштита и противпожарна заштита. Како што спомнав консолидираниот буџет за 2023 година за Општина Прилеп е во висина од 1.520.704.000 денари, додека основниот буџет е во висина од 502.812.000 денари.

На Комисијата за финансирање и буџет беа доставени на разгледување и два амандмани доставени од Секторот за финансирање и буџет. Едниот амандман се однесуваше... се вршат измени во потпрограмата Ј30 -јавно осветлување, во категоријата 42 -стоки и услуги, ставка 421 -комунални услуги, греење, комуникации и транспорт, се намалуваат средствата на потставката 421110 -електрична енергија за износ од 9.000.000 денари кои средства се алоцираат во истата потпрограма во категорија 46- субвенции и трансфери во ставка 461- субвенции за јавни претпријатија. На потставка 461130 -субвенции за јавни комунални претпријатија во износ од 9.000.000 денари. Другиот втор амандман кој што беше доставен од Секторот за финансии, се предлагаат следните измени категоријата 74 -трансфери и донации на ставката 742- донации од странство се зголемува потставката други општи и тековни донации за износ од 828.000 денари. Додека во билансот на расходи од донации се вршат следните измени, во потпрограмата Н10 или основно образование, во категоријата 42 -стоки и услуги во ставката 420 -патни и дневни расходи се планираат средства на потставките -патување во земјата, патни расходи, во износ од 59.000 денари, патување во странство, патни расходи во износ од 633.000, ставка 423 -материјали и ситен инвертар на потставка други материјали во износ 62.000 денари, ставка 425 -договорни услуги во износ од 74.000 денари.

Буџетот заедно со овие два амандмани кои што беа доставени од Сектор за финансии беше изгласан од Комисијата за финансирање и буџет со 4 гласови ЗА и 1 ПРОТИВ. Исто така на Комисијата за финансирање и буџет беа доставени и 6 амандмани од колегите советници од советничката група на Сдсм. Амандманот доставен од колегата Николче Мариновски. Број 1 се однесуваше во делот на буџетот на расходи во потпрограми се предлага следните измени- од програмата Е00 -општинска администрација, ставка 427 -привремени вработувања, потставка 427110 -привремени вработувања за 12.000.000 денари. Со овој амандман износот се намалува на 10.000.000 денари. За 10.000.000 денари. Од програма Ј70- одржување и користење на паркови и зеленило ставка 461- субвенции за јавни претпријатија, потставка субвенции за јавни комунални претпријатија предвидени 17.400.000 денари. Со овој амандман износот се намалува за 12.500.000 денари. И истите предлага колегата да се пренаменат во програма Ф10- урбанистичко планирање, изработка на просторни и урбанистички планови. Образложението е имајќи во предвид дека во 2023 година завршува важењето на Генералниот урбанистички план, а потребата за носење на нов Генерален урбанистички план за поубав и поразвоен Прилеп е голема, сметам дека треба да се излези во пресрет на барањата на граѓаните и бизнис секторот. Комисијата за финансирање и буџет и Секторот за финансии го одби овој амандман.

Следен предлог амандман од колегата Николче Мариновски беше и се однесува на следните измени. Од програмата Е00 -општинска администрација ставка 427 повторно привремени вработувања за 12.000.000 денари, со овој амандман предлага да се намалува за 10.000.000 денари. Истите да се наменат во програма ЕА0 -капитални трошоци на општина на конто купување на информатичка и видео опрема. Образложението од колегата е заради зголемување на безбедноста во нашиот град, намалување на криминалитетот и подобро обезбедување на општинскиот простор и имот. Сепак остануваме на Предлог -буџетот кој што е доставен од Секторот за финансии и овој амандман е одбиен од Комисијата за финансирање и буџет со 4 гласови ЗА, и е одбиен со 4 гласови.

Исто така предлог амандман на овој буџет е доставен од колешката Ивона Кузмановиќ. Во делот на буџетот на расходи по потпрограми се предлагаат следните измени -билансот на расходи во програма Е00 -општинска администрација, повторно привремени вработувања, планирани средства со буџетот 12.000.000 денари и овој износ со овој амандман предвидуваат да се намали на износ од 6.000.000 денари, а додека износот од 6.000.000 денари предлагаат да се алоцира во програма Р10 -заштита на животна средина и природа, конто 464990 -други трансфери за субвенционирање на инвертери. Со овој амандман планираниот износ на ова конто да бид 8.000.000 денари. И овој амандман од Комисијата за финансирање и буџет е одбиен.

Амандман доставен од колегата Александар Китаноски, се однесува на следното -предлага билансот на расходи во програмата Е00 -општинска администрација повторно привремени вработувања, ги скратуваат од 12.000.000 денари, предвидува да се намали за износ од 2.000.000 денари, билансот на расходи во програма Е00 -општинска администрација, плаќања по судски решенија да се намали и тоа конто од 3.500.000 денари на 1.500.000 денари. Од оваа иста програма расходното конто 464990 -други трансфери, износот од 2.600.000 денари да се намали на 1.000.100 денари. Програмата ЈДС да се измени и да гласи реконструкција на кеј на ул. "Бранко Секулоски-Белата" и ул. "Кеј 19ти Септември". Во делот на капитални расходи, категоријата 48, ставка 482130 да се предвидат 13.500.000 денари за уредување на овој кеј. Морам да констатирам дека по однос на дискусијата која што ја развивме на овој амандман во корелација одма со Секторот за урбанизам, морам да истакнам дека е внесена веќе оваа улица и ова кејско уредување, што значи автоматски дека голем дел од овој амандман е веќе и вграден во буџетот и програмата за уредување.

Следен предлог амандман е доставен од Александар Ѓорѓиоски кој предлага повторно од привремени вработувања, ставката да се намали за 4.000.000 денари, односно се предлага да се повлечат 4.000.000 од предвидените 12.000.000 денари. Истите да се пренаменат во програма ЕАО -капитални трошоци на општината, конто 481 -градежни објекти за пренамена на некои од постоечките имоти на општина Прилеп во Младински центар на општина Прилеп. Образложението е согласно Законот за младинско учество и за младински политики, член 26, став 7, во рок од 5 години од донесување на законот сите општини имаат обврска да овозможат финкционирање на еден Младински културен центар на територија на општината. Со оглед на фактот дека од донесување на законот се поминати 3 години, односно повеќе од половина од предвидениот рок, како млад советник барам Општина Прилеп во најбрз можен рок да отпочни со исполнување на оваа обврска. И навистина со оглед на тоа што овој амандман по втор пат го доставува колегата советник, ние и на Комисијата за финансирање исто така развивме дискусија. Сектор за финансии тука ни помогна и преземаме еве иницијатива и ние како советници и да ја задолжиме општинската администрација да најди простор кој што ќе може наредниов период навистина да го разгледаме и да најдиме начин да го прилагодиме да функционира како Младински совет за потребите на младите од нашиот град. Така да, како амандман го гласавме ВОЗДРЖАНИ, затоа што сметаме дека навистина е потребен, меѓутоа ќе треба малку да почека наредниов период да најдиме простор за конкретно целосно решение на истиот.

Предлог амандман доставен од Александар Ѓорѓиоски -предлага повторно од привремени вработувања да се намали вкупниот износ од 12.000.000 денари да се намали за 6.000.000 денари и истите да бидат пренаменети во програмата Л00 -спорт и рекреација, односно трансфери до спортски клубови на територијата на општина Прилеп. Како Комисија за финансирање и буџет го одбивме овој амандман.

Предлагаме како Комисија за финансирање и буџет со 4 гласови ЗА, како што спомнав и 1 глас ПРОТИВ, Советот на Општина Прилеп да го усвои буџетот за 2023та година на Општина Прилеп.

Благодарам Претседателе.

**ДЕЈАН ПРОДАНОСКИ:**

Ви благодарам за извештајот.

Отворам претрес по однос на оваа точка.

Повелете Градоначалник со Вашето објаснување околу Буџетот.

**БОРЧЕ ЈОВЧЕСКИ -Градоначалник:**

Почитуван Претседател на Совет, уште еднаш почитувани советници. Согласно на законските овластувања и надлежностите во својство на предлагач, Ви го доставувам Предлог -буџетот (не знам дали се слушаме) на Општина Прилеп за 2023та година на Ваше понатамошно разгледување и усвојување. Правна рамка од која што се водевме при изготвување на Предлог -буџетот на Општина Прилеп за 2023 година се Законот за буџетите, потоа Законот за финансирање на ЕЛС, а додека појдовни основи за утврдување на буџетските лимити во билансот на приходи и расходи се следните: главен ограничувачки фактор при планирањето на приходите на основниот буџет за 2023 година е податокот од Министерството за финансии за максималниот износ на сопствени приходи на основниот буџет во износ од 346.000.000 денари, базиран врз остварувањето на приходите на буџетот за 2019та, 2020та и 2021ва година, согласно на Законот за финансирање на ЕЛС. Годишната дотација од ддв во износ од 128.000.000 денари, трансферите од дотациите за финансирање на пренесените надлежности од областа на образованието, потоа социјалната заштита, култура и противпожарната заштита во износ од 890.000.000 денари. Приходите од самофинасирачки активности кои ги остваруваат единките корисници на буџетот во износ од 99.000.000 денари. Приходите од донации кои ги остварува општината и единките корисници на буџетот во износ од 29.000.000 денари. Фискално прилагодување кое ќе резултира со одржување на буџетска рамнотежа во текот на целата фискална година. Проектирање и остварување на оптимално ниво на приходи, проектирање на расходи кои ќе обезбедат рационално и наменско користење на средствата и натамошно зајакнување на контролата на потрошувачката на буџетските средства.

Вкупните приходи во Предлог -буџетот на Општина Прилеп за 2023та година се проектираат на 1.520.704.000 денари, приближно 1.500.000.000. Во споредба со буџетот за 2022 бележат пад за 1,46% и се планира да се остварат во следните категории на приходи -најголемо е учеството на приходите од дотациите со планиран вкупен износ, даночни приходи со 252.000.000 денари, капиталните приходи со 76.838.000 денари, неданочните приходи со 103.993.000 денари, приходи од дотации со 889.883 милиони денари, трансферите со 155.639.000 денари, приходи од донации со учество од 28.958 денари, пренесени вишоци со 12.785, се извинувам најверојатно 12.785.000 денари. Приходите од основниот буџет за 2023 година кои што се проектирани во износ од 502,8 милиони денари во споредба со буџетот од 2022ра, со ребалансот проектиран на износ од 551,6 милиони денари покажуваат намалување за 48,8 милиони денари, односно 8,85%. Планираните приходи во билансот на приходи на основниот буџет се базираат врз приходите по основа на даноците од персонален данок во планиран износ од 18,3 милиони денари. Даноците на имот во планиран износ од 87.000.000 денари, кој го базираме врз данокот на промет на недвижности и права и облогот од данок на имот од правни и физички лица. Даноците на специфични услуги во планиран износ од 127,7 милиони денари базирано врз надоместокот за уредување на градежното земјиште, комуналната такса за одржување на јавното осветлување, комуналната такса за фирмарина и комуналната такса за користење на простор пред деловни простории. Такси за користење на дозволи за вршење на дејност во планиран износ од 19,7 милиони денари кое го базираме врз надоместокот за одржување на јавна чистота. Неданочните приходи во планиран износ од 7,7 милиони денари кој ги базираме врз административните такси за списи и дејствија кај органите на општината, премиите од каско осигурување, неданочните приходи, приходите од закупнина на општинскиот имот. Капиталните приходи во планиран износ од 76,8 милиони денари кој го базираме врз приходите од приходи од продажба на градежно неизградено земјиште. Приходи од концесиски надоместоци, надомест за утврдување на правен статус на бесправно изградени објекти и приходи од закуп на земјоделско земјиште. Трансфери и донации во планиран износ од 165,6 милиони денари кој го базираме врз дотацијата на општината од приходи од ддв, трансфери од јавното претпријатие за патишта на Р.М. и трансфери од Агенцијата за финансиска поддршка во земјоделието и руралниот развој и планираниот пренесен вишок.

Факт е дека при проектирањето на буџетот доминантен, ограничувачки фактор беше лимитот на сопствените приходи даден од Министерството за финансии. Во проектирањето на приходите на основниот буџет не се раководевме од зголемување на постојните даночни оптоварувања, туку на резултатите и ангажирањата што ќе ги прави општинската администрација за оптимално приходување на сопствените приходи. Оптимизмот го темелиме на позитивните трендови на остварување на поедини приходи во текот на оваа 2023 година пред сè кај надоместокот за уредување на градежното земјиште, со уште едно од клучните сектори урбанизмот по долго очекување ќе стане вистински сервис за граѓаните и за правните субјекти. Врз основа на овие претпоставки ја базираме проекцијата на приходи на основниот буџет за 2023 година при што цениме дека е реален и остварлив.

Вкупните расходи во Предлог -буџетот за Општина Прилеп за 2023 година се проектираат на 1.520.704.000 денари, што во споредба со буџетот за 2021ва бележат тренд на опаѓање од 1,46%. Од вака проектираните расходи за 2023 година за финансирање на надлежностите од локално ниво се планираат следните расходи: за финансирање на основното и средното образование се планираат расходи во вкупен износ од 806,7 милиони денари, за финансирање на социјална заштита на деца и стари лица се планираат расходи во вкупен износ од 154,6 милиони денари, за финансирање на градска библиотека се планираат расходи во износ од 14 милиони денари, за финансирање на противпожарната заштита се планираат расходи во износ од 32 милиони денари.

Билансот на расходи на основниот буџет за 2023 година проектиран е во износ од 502,8 милиони денари. Со учество на капиталните расходи во износ од 175,2 милиони денари или 34,84%, основниот буџет за 2023 година има развоен карактер. При планирањето на капиталните програми и проекти направена е максимална диверзификација на капиталните расходи со цел инкорпорирање, вградување на голем број предлози, барања на месните, урбаните заедници, невладините сектори и бизнис секторот. Капитални проекти, програми на кои во буџетот за 2023 година им даваме приоритет се следните: 88 милиони денари наменети се за изградба и реконструкција на улици и локални патишта на територијата на општина Прилеп, изградба и реконструкција на тротоари и пешачки патеки, зимско одржување и заштита, за одржување на хоризонтална и вертикална сигнализација на патишта на територијата на општина Прилеп, 44,4 милиони денари за изградба на градинка во населба Точила, тоа е годишната рата, 19,7 милиони денари за поставување на модуларна катна гаража, 18,4 милиони денари за изградба на главен доводен цевковод во с.Канатларци, 7 милиони денари за завршни работи на деловниот простор под северна трибина на Градскиот стадион, 19,2 милиони денари за заштита и одржување на паркови и зелени површини и одржување на јавната чистота, 59 милиони денари наменети се за изградба, реконструкција и одржување на јавното осветлување и трошоци за потрошена електрична енергија, 27 милиони денари наменети се за урбанистичко планирање, за поддршка на спортот и физичката култура планирани се 4,5 милиони денари, за поддршка на културните манифестации планирани се 4,1 милион денари, буџетската поддршка за финансиската стабилност или ликвидност на ЈКП е во вкупен износ од 41,2 милиони денари од кои за субвенционирање на годишните оперативни планови на ЈП за ПУП, ЈКП "Комуналец" и ЈКП "Пазари", планирани се 32,4 милиони денари, за поддршка на годишните инвестициони програми на ЈКП "Комуналец" и на ЈП за ПУП планирани се 8,8 милиони денари. Со реализирањето на планираните проекти од буџетот за 2023 година не можиме да бидиме задоволни и не смееме тука да застаниме, туку во годината што е пред нас ќе бараме дополнителни финансиски средства преку задолжување за да ги реализираме капиталните проекти од витално значење на градот и општината, а тука пред сè би ги споменал: изградбата на влезот од Македонски Брод, изградбата на кружниот тек кај градска река на мостот Табана, кружни текови на витални сообраќајници во градот и многу други проекти. Тие се сите веќе со завршена проектна документација. И со вакви ограничени можности на буџетот правиме максимални напори за реализација на капитални проекти во комуналната инфраструктура со единствена цел да се подобри квалитетот на живеење во нашата општина, а граѓаните како даночни обврзници да го почувствуваат бенефитот од редовното плаќање на даноците на имот и комуналните такси, односно да ја почувствуваат Локалната самоуправа како нивни сервис.

Ви благодарам.

**ДЕЈАН ПРОДАНОСКИ:**

Ви благодарам Градоначалник.

Повелете г-дине Китаноски.

**АЛЕКСАНДАР КИТАНОСКИ:**

Почитувани советници да се разговара за Буџет за 2023 година со ваква локална власт е навистина тешко. Буџетот за наредната година, вака како што е креиран, нема ниту една капитална инвестиција со која што ќе можиме да кажиме дека е развоен. Поминаа повеќе од 15 месеци откако локалната власт во Прилеп премина во рацете на Дпмне и што се случи во оваа претходна година, во каков Прилеп живееме денес, една година подоцна. Пред една година дискутирав за буџетот за 2022 година кој остана само Ваш список на желби кои не умеете да ги имплементирате и реализирате во оваа година. Немате реализирано како локална власт ниту еден капитален проект, а немате предвидено ништо и со буџетот за наредната година. И верувајте дека оваа локална власт постана симбол за неспособност, незнаење и неработење. Оваа година успеавте да се китите со туѓи перја и да се фалите со проекти кои што беа скоро завршени од претходната локална власт и Градоначалникот Јованоски, ќе споменам само еден проект пример градинката во Точила. Она што правевте дополнително се појавувавте и ги промовиравте донациите од општествено одговорните компании и тука завршуваше Вашето работење. Се случи токму она на што и Ви го укажувавме дека таканаречената Ваша изборна програма од изборите од 2021година беше само список на желби кои за жал на граѓаните не успеавте да ги реализирате. Во претходниот период при донесувањето на буџетот направивте некоја фарса овдека демек се консултирате со граѓаните при креирањето на буџетот два дена за време на викенд во сабота и недела на веќе доставен буџет кон нас, кон советниците, овдека во оваа иста сала ги викнавте Вашите партиски војници, па се сликавте од една страна Вие, почитуван Градоначалник, од друга страна, директорите на јавните претпријатија, советниците, наливите во рака, забелешки и уште да сте искрени Вие и раководителот на финансии, а претходно и како советничко прашање го имаше поставено, конкретно истото ова мое прашање, што произлезе од тие средби и која идеја од граѓаните ја имплементиравте во креираниот буџет и во предложениот буџет за 2023 година? Со вака проектиран буџет се покажува дека оваа локална власт и мнозинството во Советот немаат капацитет да се справат со предизвиците и да ги реализираат ветувањата од изборната програма од месец октомври 2021 година.

На тие средби кои ги имавте, еве имавме и некој записник од расправа за проекти кои што ќе бидат од клучно значење за наредната година и кои што ќе ги имплементирате во буџетот и пишува вака – согласно дневниот ред Градоначалникот потоа продолжи со презентација на планираните проекти кои што треба да започнат наредната година. Е сега, то е наредната година, оваа 2023, реконструкција на влезот на градот од Македонски брод. Во која фаза е тоа? Има проект? Изградба на кружен тек на мост Табана. Реконструкција на влезот од градот Крушево. Изградба на монтажна катна гаража зад Леоне. Тоа е за чудење, таа е во урбаната опрема. Изградба на кружен тек кај Тинекс, добро е, ама во која фаза е и овој проект? Предвидени се средства за наредната година? Во овој записник пишува дека е клучен проект кој што ќе се реализира во 2023 година, јас во буџетот не гледам средства такви. Изградба на Терминал за потребите на ЈП ПУП. Рехабилитација, асфалтирање на повеќе од 50 улици. Изградба на главен доводен цевковод во с. Канатларци. Минатата година имавме предвидено за оваа развојна програма 12.000.000 денари, не се реализира, еве сега нареднава година планирани се 18.000.000 денари. Тоа е во тој дел.

Околу катната гаража замислете урбана опрема катна гаража која во Развојната програма и во Буџетот за 2023 година се предвидени 19.000.000 денари. Тоа е проект за кој знаете и самите Вие дека не е чист, не знаеме ни кој ќе може да стопанисува со него, ни кој ќе паркира. Катна гаража во урбана опрема. Ќе се видиме наредната година, дај Боже да го реализирате овој проект. Само да видиме на кој начин ќе го реализирате. Наместо во буџетот за 2023 година да предвидете сериозен износ на средства за изработка на нов Генерален урбанистички план на градот, кој ќе ги следи современите текови, Вие, односно нба ѕвездите овдека од урбанизам, односно раководителите на урбанизам, а сè уште таму не знаеме ни кој е раководител, ни како функционира тоа одделение. На претходната седница на Совет и на Комисијата за урбанизам, и на седница на Совет, сакавте на шверцерски начин да направите измени на Генералниот урбанистички план и на деталните урбанистички планови со исправка на техничка грешка. Замислете која дрскост од нивна страна и од предлагачите. Па уште за неносењето на овие одлуки незаконски, да бидеме виновни ние советниците. Навистина срамно. Во оваа година се беше една голема лага и бесрамна лага во режија на локалната власт и Вашиот лидер Мицкоски, а така ќе заврши веројатно и со вака креиран Буџет и наредната 2023 година. Во Прилеп во оваа година ниту се асфалтираше, ниту се реконструира, а нема ништо да има со ваков Буџет и во наредната година.

Добри бевте единствено за фотографирање, фестивалчиња, икебани, појавување на изложби, културни манифестации, како оваа година да беше година на одбележување на манифестации и културни настани во нашиот град. Како едноставно не Ви се смачи 15 месеци да ја терате истата работа. Верувајте вакво неработење со оваа локална власт Прилеп не памети во изминатите 30 години. Повторно со вака проектираниот Буџет, локалната власт предводена од Дпмне и наредната година ќе потроши повеќе од 200.000 евра за привремени вработувања и околу 30.000 евра за ангажирани лица со договор за дело. Им склучувате договори преку Агенција за вработување за привремени вработувања на износи од 38.000 денари на лицата кои што ги ангажирате преку Агенција за привремени вработувања. Склучувате договори за дело со персонален данок со лица исто така на износ од 38.000 денари за кои не знаеме какви работни обврски има. Ние не знаеме во Општинава дали има секретар Општинава, кој е секретар во Општината, кои се лицата во Вашиот кабинет? Стварно е Градоначалник несериозно тоа. Со ова повторно покажавте дека Ве интересира само масовната партизација и приватизација во оваа зграда. Не го применивте почитуван Градоначалник и колективниот договор, а не гледам дека ќе го примените и за наредната година. Во декември минатата година овдека на седница на Совет, ние го гласавме, Вие го потпишавте, се сликавте. Ништо буквално не применивте од тој потпишан колективен договор.

Со вака проектираниот Буџет во наредната година нашите сограѓани ќе добијат повисок износ на данок на имот, фирмарина, комунална такса. Не се предвидени субвенциите за набавка на инвертери, нема ништо од ветувањата за бесплатни униформи на учениците кое тоа беше дел од Вашата изборна програма. Поддршката на спортските клубови е на историски најниско ниво. Ја намалувате поддршката на спортот, граѓаните како и правните лица, што им испорачавте? Добиваат енормно повиски сметки за комуналните услуги, за паркингот и повисоки цени за јавниот градски превоз. Со ветувањето за бесплатен оброк кое еве гледаме... дека се надеваме дека во делот на блок дотациите кои ги добиваат училиштата ќе се реализира, предвидено, а и во Вашата програма беше да бидат опфатени учениците до 4то одделение. Има некои обиди тоа да биди за наредната година само за учениците од прво одделение, и тоа е едно Ваше предизборно ветување кое не го реализиравте. Да се надеваме дека како локална власт барем во наредната година, односно после година и пол ќе отпочните да ги реализирате проектите за кои се обезбедени средства од владата на Сдсм, а тоа се реконструкција на Крушвско џаде, т.е ул. "Леце Котески", каде што се обезбедени 1.100.000 евра, и изградба на водоводот на Трескавец, во манастирот Трескавец. Барем да успеете оваа година да ги реализирате овие проекти за кои што се обезбедени средства од централната власт и од преку програмата Тав, бидејќи година и пол не успеавте да ги реализирате. Се надевам дека оваа година ул. "Леце Котески" ќе смогните сили ќе се екипирате и ќе ја реализирате. Исто и водоводот за манастирот Трескавец.

Почитувани колеги советници, од ова кое до сега е сработено, односно ништо не е сработено, а и со вака креираниот Буџет за 2023 година се покажува дека Прилеп има најнеспособна локална власт. Имаме Градоначалник кој е одличен човек, перфектен ортопед, сте помогнале на многу наши сограѓани, секогаш истово го зборувам од говорница, но за жал не се снајдовте на позицијата како прв човек на градов. И кај прилепчани ќе останете како единствен Градоначалник кој не реализирал ниту еден проект во неговите 365 дена, односно до сега има можи 400 и кусур денови. Ул. "Борка Талески" не успеавте да ја завршите. Во август месец треба да биди завршена. Затоа почитуван Градоначалник вратете се онаму каде сте најдобар. Дадете си отставка од градоначалничката функција, а со тоа овозможете им на прилепчани да добијат одличен ортопед.

Ви благодарам.

**ДЕЈАН ПРОДАНОСКИ:**

Ви благодарам.

Повелете Градоначалник.

**БОРЧЕ ЈОВЧЕСКИ -Градоначалник:**

Благодарам Китаноски за убавите зборови во доменот на моето професионално работење, а за моменталната функција Градоначалник, можам да тврдам не јас, него и граѓаните, дека максимално е вложено со сè она што ни е оставено во наследство, во аманет. Да не повторувам по 100ти пат со колкави долгови. Како се гордеете со градинката, не знам за што, дека ќе ја плаќаме сите заедно сега? Дали јас наследив... со колку долг ја наследив градинката? Со 1 денар неисплатен, со 1 денар неисплатен. И ја спомнувате градинката. И не случајно Ве прашав уште еднаш зошто се задржувате за "Леце Котески", ја гледате направена? Затоа што, ај да не кажам, кое Министерство конкретно ќе кажам, власта 5 пати ни ја враќаше на ревизија? Тоа е за пофалба? Тоа не го спомнувате. Знаете колку пати Ви го имам кажано. 4 или 5 пати е враќана на ревизија при изработен проект, при целосна документација, за безвезна хоризонтална, не сега хоризонтална сигнализација па ваква онаква. Јас лично одев, јас лично одев од Министерство до Министерство. Благодарам.

А го спомнавте Трескавец, а мудро го одбегнавте Пашоски Ливади. Знаете зошто го одбегнавте? Оти ако... го одбегнавте, го одбегнавте мудро. Оти ќе останеше споменик под земја, ако ние не доплатевме уште 10 милиони денари. Ќе останеше споменик, немаше капка вода во градов да дотечи од... Браво, централната власт ни помогна да го доизградиме. Тоа е знаете како? Вие да си направите чешма дома, а никој да не сака да Ве поврзи на градска мрежа. Не, не вреди да се споредува. Истото не чека и со Трескавец. Изработен проект, готов е, а сигурен сум дека ние пак ќе си го доплатиме. Не мора такви пофалби, а за делата ќе кажат... мислам за наредниве 2023та, 2024та ќе кажат самите граѓани. Бидете сигурни. Бидете сигурни. Премногу... една година се бориме со исплаќање на долгови. Се бориме тоа народот не го гледа, Вие уште помалку не сакате да го видите. Ги наследивме тие долгови за жал.

Ви благодарам.

**ДЕЈАН ПРОДАНОСКИ:**

Ви благодарам Градоначалник.

Повелете реплика г-дине Китаноски.

**АЛЕКСАНДАР КИТАНОСКИ:**

Градоначалник околу градинката, повторно ја спомнувате. Значи готов проект завршен. Вие го однесовте Вашиот лидер Мицкоски таму, Вие се фотографиравте. Кај ова што не чини, кај оваа градинка што има долгови? Вие го промовиравте тој проект. Цел ден се шетавте таму, внатре, надвор се фотографиравте,проект... па од другите општини мислат дека кај што не знаат луѓето дека е Ваш проект, дека Вие го имате реализирано. Јас не бев со Вашиот партиски лидер кај градинката, Вие се појавивте таму и сега што е проблемов со градинката? Добро е кога ќе дојди Вашиот партиски лидер да го однесите таму, а сега не чини.

**ДЕЈАН ПРОДАНОСКИ:**

Во најава. Во најава.

**АЛЕКСАНДАР КИТАНОСКИ:**

Во најава. Да, да. На жалост... во најава. А околу обврските, знаете Вие колкави обврски ќе оставите оваа година кон добавувачи? Знаете Вие колкави се пренесените обврски за наредната година по основ на договори? Вчера на Комисија раководителот на финансии ни соопшти. 115 милиони денари почитуван Градоначалник, оставате долг од оваа година. Неплатени обврски по основ на договори и други што се доспеани. 115 милиони денари за наредната година. Тоа е скоро 2 милиони евра долг во една година. Ве замолувам немојте околу долговите да зборувате.

**ДЕЈАН ПРОДАНОСКИ:**

Ви благодарам.

Повелете г-дине Јованоски, имате право на збор.

**ИВАН ЈОВАНОСКИ:**

Ај здраво живо. Околу градинкава, јас не верувам дека Мицко пошол со Градоначалников да се... не знам, како општинава, како да се фали со градинкава, можи пошле луѓето да вида која брука се дешава. Беше 8.500 евра квадрат, сеа можи да е до 15 стасано човече. А кој ги потпиша анексиве за понатаму? Муцето бе другар, разбираш? Затоа толку кошта таа градинка.

**ДЕЈАН ПРОДАНОСКИ:**

Ве молам.

**ИВАН ЈОВАНОСКИ:**

За што? Околу буџетов и реконструкција... Како?

**ДЕЈАН ПРОДАНОСКИ:**

Ве молам со изразите ај само внимателно.

**ИВАН ЈОВАНОСКИ:**

А кој е Муцето? Ако некој се препознава нека се јави.

**ДЕЈАН ПРОДАНОСКИ:**

Ве молам, Ве молам посериозно.

**ИВАН ЈОВАНОСКИ:**

Околу реконструкција...јас сум многу сериозен другарче, ама ако... знајш како можам да бидам многу посериозен, а тоа е многу погадно. Околу буџетот за реконструкција на улици. Неколку пати се намалуваше минус 6 милиони денари, па минус 12, па минус не знам колку, сума сумарум еве нека дојде минус 22 милиони денари да се намалат средства за ркеонструкција на улици, вертикална и хоризонтална сигнализација. Зошто не знам, и зошто плачите дека ниедна улица не е обновена и реконструирана? Епа затоа. А од кого беше идејава да се намалат средствата, не знам еве то ми е едно прашање. Кој беше подносител значи на таа точка или идеја да се намалат средства, па тие пари беа префрлени во чисти глупости затоа што негде не може да поминат плати за привремени вработувања. Е кај ќе кратиме, таму кај што е најбитно. Значи јасно е дека има одозгора наредба Прилеп да стагнира, да стои и да пропаѓа. И тоа и се дешава. Е сега овдека има... секторите во Општината тие се значи одговорни што кочат некои работи. Околу реконструкцијава на улицава и она копање што се случува на Булевар "Александар Македонски", па назад до трафостаницава што е "Марино Маало", горе "Цане Илиески", покрај Дабничка река, Касарни и по патов накај езеро. Јас неколку пати барав од инспекторов, дозволата, кој копа и за кого копа и што се дешава ондека. И ми вели ама еве ја, значи мафта со ливчево, еве ја. Добро дај да ја видам. Значи не ми ја даде ни да ја видам, па камоли да ја прочитам значи. Еве ја ми вика. Кој е потпишан, не видов. Кој има удрено печат, не видов. Евн е рече инвеститор, а ова се пушта кабли горе за рудников од Турциве, ќе произведувале наводно струја. Како прво, Евн не инвестира во инфраструктура за некој што сака да произведува струја. Како второ, тебе и да ти треба струја на Евн не и гајле дали ти треба тебе струја. Ќе си платиш, па за да ти донеса струја, што значи дека Евн не можи да биди овдека инвеститор во никој случај. Трета работа, не знам дали знаете ондека подземно се 5 кабли по 110кв, капацитетот му е 140 и нешто. Значи ондека имате како 5 далноводи под земја. Значи под улица ќе поминува, скријани. Не знајме од кого се, не знајме за кај се, не знајме за кај ода и 3 оптички кабли по 1 терабит линии. На кого му се бе 3 терабита линија оптика... за каде, за в рудник? За видеонадзор, за што, за каде? Јас барам... а исто, инспекторов го прашав дали има викам, на терен надзор? Да, ми вика, Евн си има надзор. Не Евн, дали Општината има надзор? Нема. А кој треба да биди надзор? Па ти кажав ми вика. Не ми кажа, викам кој треба да биди надзор? Ти треба да бидиш надзор, а не си. Наредниот ден сабајлето го начекав во 5 саатот без 5 минути, уште неразденето, клаваја ленти да се обележи дека е градилиште, затоа што има тројца повредено ондека, двајца со истегнати лигаменти на глужд и еден имаше повредено човек паднал со точаков в дупка, буквално глата му беше удрена. Луѓево ќе си бара оштета тука, значи затоа што не е обележано. Само кон кој да бара оштета, кој треба да биди теретен затоа што не знајме кој гради. Јас единствено што барам да ми се донесе е дозволата за ископ на улици. Кој ја потпишал, кој копа, подизведувачиве фирмиве ги знајме, одвај ги дознајвме. Значи нејчеја луѓево да кажа од која фирма се дојдени. Кој дозволи значи? Инспекторов го прашав, вакво нешто викам не помина на Совет. Па не мора вика да помини на Совет. Не мора да помини на Совет, ако е нешто ситно. Ти не можи да го прекопаш цел град и да не помини на Совет, да не помини на урбанизам. Значи не е мала работа. Ова се као две приватни фирми се договориле, а бе ни треба подземна врска меѓу нас, ај да копаме. Е не знам ко јас и Менде, да се поврзиме мрежно. Подизведувач багер, ќе ископаме? Ама гарантираме со усно дека сè ќе биди вратено во првобитната состојба. Како можи ти да вратиш во првобитна состојба дрворед? Дрворедот повеќе го нема пред Дабничка река кај кејов. На еден куп луѓе му се искршија, му се искинаја стари, значи линии одвод, довод, канализација, значи теча фекалии низ асфалт. А вербално значи пак ми беше пренесено дека како што се гради, така Евн ќе санира и ќе враќа во првобитна состојба што не е така. Јас барам само ако сето е чисто, црно на бело, договорот кој е одговорен, кој копа, за што се копа. А тоа дали е испочитуван договорот, не знам кој е одговорен. Ваљда инспекторот што требаше да биди на терен, а не е. Кој ќе одговара за ова, значи премногу луѓе има оштета овдека претрпено. Без струја останаја значи по цел ден. 21ви век ти да немаш вода цел ден. Зошто, оти багерот тука му нацртале со спреј копај тука и толку. Ондека не се проверуваше дали има подземна инфраструктура, кај има што има? Ко прво, менуваш подземна инфраструктура на своја рака. Значи ова е буквално менување на подземна структура. Па тука ваљда треба да помини прво овде бе човече, ние да одлучиме. А претходно да биди промена на гуп, дуп, кој е овде одговорен. Барам договорот, да ми се... одобрението да се донеси овдека. Само да го ѕирниме, не мора да го сликам. Само да го ѕирниме, да го прочитаме овдека, ако има воопшто такво нешто. Бане ми рече дека 50 страни документација било, многу време ќе му требало да инспринта. Ами принт само се клика и толку 50 страни, ласерски печатач имате бе човече. Тоа ми беше прашањево и дилемава околу реконструкцијава на улициве. Кој ќе го санира сето она?

**ДЕЈАН ПРОДАНОСКИ:**

Ви благодарам. Веќе беше поставено советничко прашање, одговори Градоначалникот, дополнително си зема за обврска тоа што барате да...

Дали некој друг се јавува за збор по однос на оваа точка?

Повелете г-ѓо Симоноска.

Се извинувам г-ѓо Симоноска, г-ѓа Силјаноска имаше претходно. Се извинувам, изумив. Простете.

**ЈУЛИЈАНА СИЛЈАНОСКА:**

Почитуван Градоначалник, почитуван Претседателе и колеги советници. Чинам некако од седница во седница слушаме градинката, градинката на опозицијата некако репер за пофалба, фамозната градинка во Точила. Нема да дискутирам околу она што спомна Градоначалникот иако имав намера ете едно образложение во смисла на тоа колкав долг и колку Вие стигнавте да ја изградите таа градинка. Се прашувам колега Китаноски, Вие бевте претходниот мандат и член на Совет и чинам заменик Градоначалник. Да, да и јас советничка. Колку што знам, договорот со изведувачот Ви беше дека треба во рок од некојси 7 месеци да биде изградена и околу декември месец 2021 година веќе да функционира таа градинка. Велите ја оставивте градинката и се гордеете со она што го оставивте, меѓутоа ај да бидиме објективни. За долгот што го оставивте не зборувам, зборуваше Градоначалникот, јас само сакам да прокоментирам ако веќе сметате дека е репер за нешто што треба да се фалите, тогаш зошто имавте можност да ја изградите да биди сè како што треба и да исполните сè да биди во употреба во 2021 година во декември, а Вие во суштина немавте нити трафостаница. Вие во суштина нити пак оградата на таа градинка ја имавте направено, и чинам дека во овој Буџет е внесена и сумата за оградување на таа градинка. Па сега кога веќе зборувате за пофалби околу она што сте го сработиле во претходниот мандат со претходниот Градоначалник, да прашам каде е затворениот базент?

**ДЕЈАН ПРОДАНОСКИ:**

Ви благодарам.

Повелете со реплика г-дине Китаноски.

**АЛЕКСАНДАР КИТАНОСКИ:**

Почитувана советничке, нема потреба да ги набројувам проектите кои што ги има сработено претходната локална власт. Едно ќе Ве прашам Вас..

**ДЕЈАН ПРОДАНОСКИ:**

Ве молам од место не дофрлајте.

**АЛЕКСАНДАР КИТАНОСКИ:**

Едно ќе Ве прашам. Кажете ми Вие што имате сработено во оваа година? Вие го добивте во октомври месец минатата година мандатот. 15 месеци поминаа, еден проект немате сработено. А околу градинката, кога сме кај нејзе повторно, еве нека ми одговори Градоначалникот колку анекс договори... да има, тој склучено анекс договори за таа градинка? Толку. А околу Ваши проекти за оваа година зборувајте Вие што имате направено. Да не ги набројувам реализираните проекти во претходните 4 години. И околу долговите, ја слушнавте бројката од 115 милиони денари обврски, кој што ги остава Градоначалникот за наредната година?

**ДЕЈАН ПРОДАНОСКИ:**

Ви благодарам.

Повелете г-ѓо Симоновска имате право на збор.

**МАРИЈА СИМОНОВСКА:**

Почитуван Претседател на Совет, почитувани советници, почитуван Градоначалник, почитувани присутни и сите граѓани кои ја следат денешната седница во која точка на дневен ред е и Предлог -буџет за 2023 година, кој Предлог -буџет ќе биде изгласан, така како што е предложен, за жал овој Предлог -буџет ќе биде изгласан без прифаќање на предлог амандмани кои што сметам дека многу јасно е дека повторно и повторно ќе владее едноумието и ништо поразлично од претходното и во 2023 година. Ќе се повикам на една од запишаните мисли на проф. Атанас Конески кој запишал во неговата вдахновенија – самоакцијата предизвикува реакција. За жал локалната власт на чело со Градоначалникот Др. Борче Јовчески и секако Сектор за финансии како предлагачи на овој Буџет за 2023 година предизвикуваат реакција заради повторно предложен план за нефункционалност и ништо поразлично од 2022 година од кој Предлог -буџет може да се види, а за едноумието е доказ тоа што се отфрлени предлог амандманите од колегите на опозицијата, а исто и ова не е поразлично и од досегашната пракса.

Нашите граѓани очекуваат промени во делот на поефикасно и поефективно раководење и промена во кадровските политики, но од овој Предлог -буџет нема да има промени. За жал повторно нашите прилепчани ќе бидат изневерени. Привремени вработувања повторно се во план, и јас повторно ќе прашам и барам да ми доставите анализа и за тоа, колкав е бројот кој е потребен за функционална и ефективна општинска администрација и оператива по работни места. Дали со ваквиот пристап кон кадровска политика на Општината ќе се предизвика ефикасност? До денес ефективноста не се гледа, незадоволството од неефективноста и услугата е секојдневна од нашите граѓани кои секојдневно алармираат на тоа.

Денес, повторно јас исто така и нашите колеги советници реагираме во делот на исто така на материјалите кои што ни се доставуваат и тоа 5 до 12 минути или 2 минути до 12 пред седница. Се надевам дека во 2023 година оваа пракса ќе запре и да почувствуваме дека ќе има промени во овој дел. Овој апел е и до јавните претпријатија порано да ни го испраќаат материјалот.

Исто така се надевам дека и со овие привремени вработувања кои што Вие ги планирате во овој Буџет ќе придонесат навистина подобра функционалност. Во самиот Буџет има предлози кои се без конкретни објаснувања и детали, да не го читам цел Буџет и кој се тие конкретно, многу ми е интересно кога во сите потпрограми скоро има постојано други трансфери, и други трансфери, а нема објаснувања, не е мал износот и да немаме објаснување и да немаме јасност за какви точно планирани трошоци станува збор. Дали овие средства немаат план или само се планираат или па се манипулира, тоа е дополнително прашање.

Повторно се предвидуваат исто така субвенционирања за јавните претпријатија и тоа во комунални претпријатија и покрај тоа што имаше покачување на цени. И кога се покачуваат цените јас повторно и тогаш и сега повторно барам анализа. Дали имаме направено и дали се прават реални анализи, колку е доволно или недоволно субвенционирање повторно во комуналните претпријатија, особено во "Комуналец" и ПУП, каде имаше драстично покачување на цени, дали воопшто се прават тие анализи? Доколку имаме реална анализа тогаш ќе знаеме и ние да направиме дополнителни корекции или не. Сметам дека ако веќе имаме покачени цени и се води некоја вистинска финансиска политика во тој случај навистина ќе имаме ослободување на средства од буџетот и тие средства ќе можиме да ги вложиме во некои други потпрограми.

Исто така во делот на реконструкција на патишта некаде околу 50% е намален овој буџет и имаме рехабилитации на улици, а во овие улици значи е наведена една и од поглавните, пофрекфентни улици за кои што сметам дека навистина и е потребна реконструкција, а не само рехабилитација, тоа е ул. "Цар Самоил", каде што е и тоа како потребна и пешачка патека, велосипедска патека, меѓутоа она што можам да го забележам исто така во овој буџет план дека се враќаме на нашминкувања на градот кој што тоа беше подобро познато и во едно друго време на Дпмне.

Капиталните расходи се намалени и тоа 50% потврден показател за тоа дека немаме апсолутно никакви планирања за капитални инвестиции. Ќе ги поздравам средствата кои што се предвидени за модуларните паркиралишта иако ова беше ветено дека тоа ќе се оствари во 2022 година, сепак можеби ова значи една мала надеж дека нашите граѓани ќе имаат можност во 2023 година да биде ова остварено.

Не можам и да не спомнам дека исто така приметив дека има голем број на намалени средства во делот на културата. Само сугерирам дека Прилеп е расадник на уметници и тоа треба да се развива и надополнува, а тука Општината треба и тоа како да дава поддршка, затоа што културата ја бележи симбол на еден народ, а општина Прилеп секогаш треба да биде столб на сите тие, а не само да даваме најголема поддршка со привремени вработувања и тоа ќе биде во ред ако е оправдано и ако навистина имаме функционална администрација, ама за жал немаме.

Исто така, барам објаснување или она што јас го приметив и во делот на заштита на животна средина има предвидено буџет, меѓутоа повторно е со други трансфери. Зошто постои како други трансфери ако реално се планираат било какви планови за нивно реализирање. Зошто овие трошоци не се објаснети што таму би се вложувало? За жал овој Предлог -буџет малку е загонентен отколку плански реален, функционален и ефективен.

За крај исто така ќе поздравам што се испланирани средства во потпрограмата за родова еднаквост. Не знам како се исто така овие испланирани, затоа што нема програма, нема опис, ниту пак, ниту еднаш не се одржала седница од оваа Комисија, па ја повикувам претседателката барем во 2023 година да имаме седница од оваа Комисија и можеби ќе се родат дополнителни идеи, затоа што исто така оваа Комисија е важна како останатите и не е ниту 0,01% помалку важна од останатите.

Во делот на давањето на средства и планираните средства кон здруженијата би сакала да потенцирам и да побарам реализирани програми од нивна страна со цел исто така да ја оправдаме опраданоста на дадените средства кон нив, затоа што можеби треба да се направи и таму некоја корекција во однос на тоа кој колку реализирал.

И за крај ќе завршам повторно со една интересна мисла на професорот Атанас Конески -штом ќе дојде после тебе, ти веќе не си важен. Па нека 2023та година почитуван Градоначалник заедно и локалната власт на Дпмне направете нешто важно затоа што прилепчани Ви ја дадоја нивната доверба.

Ви благодарам.

**ДЕЈАН ПРОДАНОСКИ:**

Ви благодарам.

Повелете г-ѓо Свајќароска со реплика.

**АЛЕКСАНДРА СВАЈЌАРОСКА:**

Почитувана колешке Симоноска, ако завршивте со читање на проза и поезија, сега дозволете да Ви реплицирам. Уште од назначувањето, моето назначување за претседател на Комисијата за еднакви можности, остварив средба со координаторот за еднакви можности од Општина Прилеп каде што поставивме некои цели и насоки по кои што треба да се одвива оперативниот план. Оперативниот план содржи сет на активности кои што ќе ги опфати жените кои што се предмет на родова дискриминација во опшеството, меѓутоа и сите оние целни групи кои што се на некој начин дискриминирани во нашето опшество. Во текот на 2022 година јас како претседател можам да Ви кажам дека достојно и одговорно одговорив на сите работни задачи кои што беа предвидени во оваа Комисија, имаше голем број на јавни дебати, конференции, вебинари, семинари на кои што земав активно учество, меѓутоа почитувана колешке Вие се демантирате самата себе си затоа што најмалку на 3 или 4 настани Вие присуствувавте лично со мене. Да. Е сега, ако тоа Вие не го сметавте како дел од активност и го сметате како викенд прошетка во Охрид тоа е веќе Ваш проблем.

**ДЕЈАН ПРОДАНОСКИ:**

Ви благодарам.

Повелете контра реплика.

**МАРИЈА СИМОНОВСКА:**

Почитувана колешке, јас се извинувам ако предизвикав кај Вас некаква негативна реакција и слично, меѓутоа јас убаво кажав дека јас ја поздравувам иницијативата и затоа што се определиле определен број на средства, меѓутоа она што сега Вие го информиравте, не го знаат сите членови на таа Комисија. Затоа предлагам значи во наредниот период да имаме поголема информација, да бидиме вклучени повеќе од членовите и да даваме уште поголема поддршка на таа Комисија. Тоа ми беше целта.

**ДЕЈАН ПРОДАНОСКИ:**

Ви благодарам.

Повелете реплика г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Почитувани колеги советници, Претседател на Совет. Јас немам спремено некоја мисла од некој познат автор денеска, меѓутоа она што го знам е дека Локалната самоуправа е клучна за обезбедување на развој на општината и за подобрување на квалитетот и стандардот на нашите сограѓани. Е сега денеска повторно како и многу други претходни седници, некако Ви се омилени да зборувате за привремените вработувања и амандманите кои што денес ги поднесовте, Ви се темелат токму на таа ставка, привремени вработувања. Барате начин како да ги алоцирате, како да ги намалите. Меѓутоа ајде сега пак да Ве потсетам, сега ќе речи колегата ретровизори. Ама сега како да не се вратам на ретровизориве, како да не се вратам ајде колега на ретровизориве и да Ве потсетам што Вие сте работеле во претходниот период. Не критикувате денеска дека сме предвидувале 12.000.000 денари за привремени вработувања за 2023 година и на Комисија за финансирање зборувавме за оваа тема, дискутираме секогаш кога имате можност, рак рана Ви е тоа, меѓутоа и нас ни е рак рана на оваа тема од 2019та. Од 2018та поточно. Па во 2018та година имавте предвидено приближно колку 2023та ние што предвидуваме, 11.500.000 денари, и имавте 100% реализација на истите средства. 100% реализација. Меѓутоа знаете друго што е битно? Во 2018та година Вие имавте Годишен план за вработување. Ние во 2022 година немавме Годишен план за вработување во Општина Прилеп. Зошто, па заради најверојатно тоа свесно беше направено од претходната администрација, општинска и не беше донесен Годишниот план за 2022 година, а сега ова што зборувате за Годишниот план за... и ми влегувате во зборот, малку е некултурно колега од место, за 2023 година ние овдека во Советот на Општина Прилеп го имаме донесено и усвоено Годишниот план за 2023 година за вработување на Општина Прилеп. Сакав да кажам дека во 2018та година покрај тоа што сте имале 100% реализација на привремени вработувања, имате вработено 46 луѓе со постојано вработување. Па 2022 година има човек што има добиен статус на редовен вработен во Општина Прилеп? Нема. Еве за 2019та година, сте планирале 17.745.000 денари, сте реализирале приближно 100%, некаде 90 и повеќе %, е 17.713.532 денари. Но, сте вработиле плус 41 лице. 2020 година сте вработиле 46 вработени, плус сте планирале 23 милиони, сте реализирале 22.642.961 денар за привремени вработувања. Од ова ние што денес го предвидуваме е пута два. Пута два и денеска Вие уште зборувате за овие привремени вработувања. Па како да работи општинската администрација. Па знаете дека десетина луѓе од овие што се сега моментално ангажирани се ангажирани во Секторот за легализација. Онаму каде што најмногу се потфрлуваше минатиот период. Па еве ќе Ви дадам, имавме еден податок ни го сподели...

**ДЕЈАН ПРОДАНОСКИ:**

Привршувајте.

**ИРЕНА СТЕРЈОВСКА -ЛОКВЕНЕЦ:**

Да, само момент. Ни го споделија од Сектор за финансии на Комисијата. За легализација за минатите 4 години планирани биле приходи да се остварат во висина од 40.500.000 денари, се реализирале 20.755.000. Па ете лоциран е проблемот. Затоа се вработуваат нови луѓе кои што во 2023 година кога ќе добиеме информација од МИО ќе можат да добијат најверојатно и редовен статус на вработени во Општина Прилеп.

Зборувате дека не сме можеле да реализираме други капитални проекти. Имаме развојни проекти, предвидуваме развој на градов. Не сме како Вас, за едно мовче Сточен Пазар го замислувавте како во Париз, обезбедувавте 30 и повеќе милиони денари, не ме држете за збор. Колку пати Вие анекси носевте за тој проект. Имаме развојни проекти, но со оглед на тоа што Вие не работевте 2019та, 2020та, 2021ва година, денеска се соочуваме со лимитирачки средства на приходи кои што можеме да ги вградиме во буџетот на 2023та година...

**ДЕЈАН ПРОДАНОСКИ:**

Ви благодарам г-ѓо Стерјовска.

**ИРЕНА СТЕРЈОВСКА -ЛОКВЕНЕЦ:**

...и на располагање ни се нас само 346 милиони денари. А тоа се должи на неработењето на претходната општинска администрација предводена од Сдсм.

**ДЕЈАН ПРОДАНОСКИ:**

Ви благодарам. Немате право реплика, оти беше контра реплика на колешката. Добро, ајде спомнат бевте. Повелете кратка реплика.

**АЛЕКСАНДАР КИТАНОСКИ:**

Почитувана колешке Стерјовска околу Годишниот план за вработување, за 2023 година не знам дали имате добиено, дали има согласност Општина Прилеп Годишен план. Бидејќи знаеме како го пративте тогаш, како го испративте. И имаше недоразбирање, секретарот на Општина, Градоначалникот без потпис на секретарот, ова она и тоа е дел од она Ваше неработење и нефункционирање. Можеби немавте Годишен план во Општина Прилеп за вработување, а имавте дел во јавните претпријатија каде што реализиравте дел од вработувањата.

Околу проектите, зборувате за проекти во изминатите години, сакате да ги спомнам? Градски стадион 10 години нива беше теренот, други, за мовчето, не е тоа мовче, тоа е мост. Булеварот, проектот на Вештачкото езеро -Нови авантури, нови можности. Да не набројувам уште. Кажете еден проект кој што имате реализирано оваа година колешке Стерјовска. Еден проект. Нема со што да се пофалите. Навистина немате реализиран ниту еден проект.

А околу приходите од легализација, Вие знаете дека имаше законски пречки, легализацијата започна, имаше законски измени на законот со кој што повторно започна легализацијата од минатата година. И нормално дека ќе има повеќе приходи по основ на легализација оваа година да се решат предметите, барањата од граѓаните кои што стоеја повеќе од 10 години, тоа е по тој основ. А знаете Вие имавте неколку пресови одржано за долговите на Општина. На Комисија вчера разговаравме како Општина Прилеп, колкави, односно обврски ќе има пренесено за наредната година, скоро 2 милиони евра по основ на договори кон добавувачи, фактури и слични работи. 115 милиони денари направивте долг само во оваа година. Така е.

**ДЕЈАН ПРОДАНОСКИ:**

Ве молам од место да не дофрлате.

Ви благодарам.

Дали некој друг се јавува за збор по однос на оваа точка?

Повелете г-дине Ѓорѓиоски.

**АЛЕКСАНДАР ЃОРЃИОСКИ:**

Почитуван Градоначалник, почитуван Претседател на Совет, колеги советници, почитувани гости, почитувани присутни. Пред нас го добивме Предлог -буџетот за 2023 година, односно што она треба Општина Прилеп да сработи за наредната 2023 година, но ова ни дава и една можност да направиме рекапитулација на тоа што од буџетот за 2022 година беше ветено исполнето и да направиме една рекапитулација на таа една изборна програма, односно изборни ветувања и да видиме што од тоа досега се реализирало и што останало само едно мртво слово на хартија, односно било ветено али никогаш не стасало ни да се реализира.

Како што кажаа и колегите пред мене, 15 месеци се поминати од преземањето на функцијата на Градоначалник на Др. Борче Јовчески до денеска во буџетот за 2022 година се ветуваше многу, али освен 300м. плочки на ул. "Борка Талески" не добивме ништо друго. Како што кажа и советникот од Левица, Иван Јованоски, беа предвидени големи средства за реконструкција на улици и патишта, но како одминуваше времето од тие средства се кратеше, се кратеше за да се префрлаат на други програми, односно да се крпат дупки кои што не ги предвидела Општината. Ако го разгледаме Предлог -буџетот за 2023 кој што е доставен до нас до советниците, ќе забележиме дека е сè освен развоен. Беше доставен до нас на 8ми декември 2022 година, а консултации за што треба да влези во буџетот за 2023 година започнаа на 11ти декември 2022 година. 3, 4 дена откако до нас беше доставен овдека Буџетот на Општина Прилеп. Тоа беше еден медиумски пр трик, само да се покажи дека ајде ние како Општина Прилеп ги слушаме граѓаните односно се грижиме што граѓаните мислат и што граѓаните сакаат да биде вметнато во тој буџет. На тоа граѓанско претставување на буџетот, односно собирање на некакви си предлози од страна на граѓаните беа присутни партиски функционери кои што не знам во кое својство во Општина Прилеп би доаѓале и би го претставувале буџетот, односно би фалеле што в година би се направило во Општина Прилеп. Ако го разгледаме буџетот нема ништо што би се нарекло развој на Општина Прилеп.

За јавно осветлување, односно изградба на капацитети во енергетиката за јавното осветлување се предвидуваат 1 милион денари, а овдека се изнаслушавме како цела година се зборува скапа е струјата, скапа е струјата. Јавното осветлување ги зема парите, али сепак не се инвестира во енергетски, ефикасни објекти за осветлување на општината.

При изградба и реконструкција на улици и патишта за општина Прилеп, годинава се предвидени 63.000.000 денари, додека лани биле предвидени 52.000.000 денари. Во 365 дена промени што носат иднина, односно отчет на Општина Прилеп кој што ни го дадовте, кој што ни го поделивте нас на советниците на Општина Прилеп, од тие 52.000.000 денари кои што до лани биле предвидени за изградба и реконструкција на улици и патишта, асфалтирани се 2.600метри, 2км и 600 метри. Ако ги собериме овие цифри иди толку. Што значи дека в година со овие 63.000.000 предвидени некаде околу 3км би добиле асфалтирани улици и патишта, тоа би било одлично ако Прилеп беше Пехчево, ако беше Демир Капија или некој таков град кој што не надминува 10.000 жители.

Повторно во Буџетот за 2023 година е вметнат и главниот цевковод за Канатларци кој што лани изнесува 11.500.000 денари, а годинава 18.500.000 денари, односно повторно и оваа година се ветува цевководот, како да Ви веруваме дека годинава тоа, односно како граѓаните на населеното место Канатларци би Ви верувале дека годинава ќе биди тој цевковод изграден кога и лани истите ги излажавте.

Спорт и рекреација 4.000.000 денари. Прилеп важеше за најспортски и најфудбалски град во цела наша држава и така да ако земиме дека околните општини од кои општина Прилеп кои што гравитираат како што се општина Битола, општина Кавадарци немаат буџет кој што е под 60.000.000 денари годишно за спортот. 4.000.000 денари за спортот во општина Прилеп е премалце. Тука не зборувам само за ФК "Победа" и не зборувам само за РК "Прилеп", туку зборувам општо за целиот спорт во општина Прилеп, тука спаѓаат и тимскиот спорт, тука спаѓаат и индивидуалниот спорт во кој што оваа година општина Прилеп нема да инвестира ништо. Ама затоа мерак пусти кога ќе има камера да се пофалите со проектите од централната власт. "Леце Котески", Пашоски Ливади, градинката, тие се сите едни проекти кои што за... на секое не пропуштате прилика да се пофалите.

Г-ѓо Силјаноска и Градоначалник Борче Јовчески истово прашање го поставив до директорот на ЈКП Комуналец -Прилеп околу цистерната мислам дека беше, која што вика дека ни оставивте долг. Никој Вас не Ви остај долг. Значи остана обврска за плаќање на Општина Прилеп. Градинката постои, градинката ќе функционира и градинката значи останува да се платат обврските кои што ги има општината. Значи кој да беше Градоначалник ќе имаше обврска да ги плати тие не се лични, не е лично не Ви го остај никој Вас. Градоначалникот Илија Јовчески ко си одеше не си ја зеде дома градинката. Таа е градинка која што ќе згрижува 250 до 280 лица, односно деца и таа градинка ќе го реши целиот проблем со децата во општина Прилеп.

Поднесов и 1 амандман, уствари 2 амандмани, едниот беше за спортот за него разговарав, и вториот амандман е околу изградбата на Младински центар односно алокација на 4 милиони денари од буџетот на Општина Прилеп за пренамена на еден од објектите на Општина Прилеп во Младински центар кој што како што Ви кажав претставува и обврска на Општината во 5 години од носењето на буџетот. Како една мала, ајде да речам споредба, на истиот тој начин го направи и општина Струмица. Вака изгледаше некој објект на општина Струмица пред реконструкцијата, вака изгледа денеска. Она што се кажува е дека Младинскиот центар беше изграден со општински средства од општинскиот буџет во износ од 7,2 милиони денари. Зборуваме за општина некоја што е во приближна големина на општина Прилеп, која што навистина се грижи за потребите на младите, а не само фигуративно да се зборува. Кога беше ребалансот на буџетот добивме некакви си уверувања од страна на Градоначалникот дека таков Младински центар ќе има. Еве го Буџетот, го добивме Буџетот за 2023 година, Младинскиот центар за општина Прилеп не е предвиден, односно Малдинскиот центар за општина Прилеп и оваа година ќе остани неизграден. Младински центар не значи една канцеларија од 20кв., да се отвори. Ние разговараме за центар каде што ќе биде катче за младите кое што ќе можат да го користат сите млади во општина Прилеп. Затоа уште еднаш повикувам за тој амандман да биде пред носењето на буџетот. Тој амандман да биди изгласан од страна на Советот на Општина Прилеп за да може оваа година младите да го добијат она што нив им следува по закон.

Ви благодарам.

**ДЕЈАН ПРОДАНОСКИ:**

Ви благодарам г-дине Ѓорѓиоски. Морам една кратка реплика од место, еден период во 2017та и 2018та година беше Илија Ристески, сега стана Илија Јовчески што е за мене многу позитивен момент.

Повелете дали некој друг се јавува за збор?

Повелете г-дине Мариновски.

Повелете со реплика Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Колеги советници некако милувате да зборувате да се споредуваме со други општини, па зошто не се споредуваме со општина Битола? Ајде да зборуваме за Вашата градоначалничка Наташа. Сакате да зборуваме? Па цело време зборувате, колешката зборуваше за Крива Паланка, Вие зборувате за Пехчево, зборувате за Струмица. Па ајде да Ви кажам за Битола. Па ајде ќе Ви кажам. Битола во 2021 година Вашата градоначалничка дотогашна ја остави без 1 денар обврска општина Битола. Знаете тоа што значи? Па цело време ме повикувате и на прес конференциите кој што сум ги држела во минатото. Па да, ги држев и стоиме на таа анализа која што ја изготвивме дека Вие ја оставивте општината со долг од 300.000.000 денари или 5 милиони евра долг. И зошто сега не се согласувате со тоа кога и денеска зборувате за обврските од 220 конто што ги сподели вчера Секторот за финансии, 115, 110 мислам беа милиони денари, кои што ќе треба да ги сервисираме наредна година, меѓутоа дел од тие обврски се и Ваши кои што беа до 2021 година, кои што беа вградени во тие прес конференции за кои што зборував. Па и ден денес ги влечиме не можиме да ги исчистиме обврските од Вашето неспособно работење. Од Вашето неспособно работење кое што денес нè ограничи да имаме еден ваков лимитирачки буџет. Па зборуваме што општина Прилеп има 502 милиони денари основен буџет, а Битола знаете колку има, 900 милиони. И? Па не да направевме Младински центар... па и за Струмица, па да имаме толку средства нема да направиме? Цело време зборувате и за градинката ја повикувате колешката Силјаноска, го повикувате и Градоначалникот, а што направивте Вие за градинката? Основиот проект кој што Ви беше, не Ви беше целосен, за да дојдиме до крајна цел да можиме да пуштиме еден проект значи дека треба да биди комплетен и сите кои што ги изготвуваат тие проекти треба еден ден да си сносат одговорности, затоа што тој проект немаше предвидено нити трафостаница. Немаше предвидено трафостаница. Ние требаше да направиме нов проект за трафостаница па денес таа градинка да има електрична енергија се до моментот додека не се направи трајна трафостаница за целиот комплекс Точила. Па тој проект немаше нити проект за оградување, па сега направивме проект за оградување кој што е вграден во овој буџет од 2.500.000 денари. За се довикувате од место, голема работа, голема работа, па доколку била мала работа зошто не сте го направиле уште на самиот старт? Зошто не ја изградивте градинката за 7 месеци во рокот во кој што Ви беше склучен договорот? На 30 март 2021 година? И влеговте преамбициозно дека предизборно за да настапите дека во декември месец ќе имаме готова градинка, дека ќе можи да запишувате 250 деца преброени по 250 гласови или не знам колку? Па немојте, бидете малку коректни. Бидете малку коректни. Кој приходи ги остварувавте во Ваше време? Кои приходи ги остварувавте значи овој буџет денеска што е ваков се должи на тоа што приходи од уредување на земјиште сте планирале 87 милиони денари, сте реализирале 35 милиони денари. Приходи од продажба на градежно земјиште сте планирале 146 милиони денари, сте реализирале 5 милиони денари. Ете затоа денеска сме со овие средства на располагање, никакви средства ќе речам. Меѓутоа и со тие ќе направиме развојни проекти кои што нашите сограѓани ќе ги видат. Ќе ги видат еден ден.

**ДЕЈАН ПРОДАНОСКИ:**

Ви благодарам.

Дали некој друг се јавува за збор по однос на оваа точка?

Повелете г-дине Мариновски.

**НИКОЛЧЕ МАРИНОВСКИ:**

Колешке смањај доживљај. Вашиот Градоначалник од Битола има 7 години затворска казна за криминал. Знајте или не знајте? Па сега ако сакате еден избега од Свети Николе преку граница, така да... А приходите... во ред... во ред...

**ДЕЈАН ПРОДАНОСКИ:**

Ве молам од место не дофрлајте.

Ве молам значи од место не дофрлајте.

**НИКОЛЧЕ МАРИНОВСКИ:**

Во ред... во ред. Не, само кратко и ќе продолжам со прозата и поезијата, само и една друга работа. Приходите во 2020, 2021 беа намалени поради ковид кризата, не ја заборавајте. Имаше целосна економска неактивност, тогаш не беше така. Тогаш се беше застанато.

Сега ќе Ви го дадам моето мислење по предлог буџетот. Знам дека буџетот е еден вид статистичка операција и дека Градоначалникот нема баш многу удел во делувањето на статистичката операција, но има испратено желби за изготвувачот и денеска во својство на предлагач и ќе се обраќам до Градоначалникот.

Од она што можам да го забележам во наведеното по ставки, буџетот повеќе личи на буџет за преживување со мала доза на желба за воведување на динамика во работењето на Општината во споредба со оваа 2022 година и во истиот за мене има многу нелогичности. Ќе започнам со приходната страна. Зголемен е приходот за надомест за одржување јавна чистота, бидејќи ги поскапивте цените за прилепчани. Со тоа докажувате дека немате намера да ги вратите цените на услугите од "Комуналец" на ниво како пред поскапувањето. Од страна на намален приходи од административни такси од дејствија кај органи кај општина со 825.000 денари, како и приходите по основ на надомест за утврдување на правен статус на бесправно изградени објекти со 3 милиони денари. Очигледно Вие овие 50тина луѓе кои се вработија во текот на оваа година планирате идната година да работат помалку во споредба со оваа година. Единствена светла точка во приходната страна се дотациите од Централен буџет. Гледам дека очекувате зголемен приход по основ на уплатено ддв. Се надевам дека правилно ја имате пресметано формулата при проектирањето на овој приход и дека ги имате во целост земено демографските случувања во нашиот град, бидејќи овие приходи се поврзани со истите, значи со иселувањата. Правилно верувам дека ги имате пресметано приходите по основ на ддв. Кратко во делот на приходи целосна безидејност околу прибирањето на нови приходи.

Расходната страна е приказна сама по себе. Го поздравувам фактот што овој пат решивте да плаќате за исхрана на деца со посебни потреби и Ве молам во иднина да не Ви паѓа на памет оваа ставка да ја укинувате, дури и истата ако не е искористена.

Во делот на платите, сега пошто зборувавте претходно, во делот на платите на вработени, во Општина имате 15.000.000 денари повеќе. Овој Совет Ви одобри План за вработување на нови 45 луѓе, а Вие повторно имате 12.000.000 денари за привремени вработувања. Со оние 15.000.000 денари за плати добиваме вкупно 27.000.000 денари или приближно пола милион евра за партиска војска. Секоја Ви чест за ова. Се надевам дека со овие 15.000.000 денари предвидени за плати во општинска администрација нема да вработувате нови лица, туку ќе ги приближите платите на постоечките вработени со новата паралелна, општинска и партиска администрација.

Во делот на буџетската поддршка на основното и средното образование, буквално ниту еден денар дополнителен Општината нема да одвои од сопствените средства. Тие ќе се финансираат од исклучиво од дотации од централен буџет, од самофинансирачки активности или од донации од странски невладини здруженија. На минатата седница Ви спомнав, ако правите стратегија на 100 години, образовајте ги младите или инвестирајте во младите.

Исто така разочарувачка ставка е ГДО- проекти за енергетска ефикасност. Сумата за вакво актуелно и битно прашање ја отсликува нашата енергетска неписменост. Нели на Прилеп му ветувавме проект, енергетски и ефикасен Прилеп? Нели ветивме дека во сите објекти во општинска сопственост ќе поставиме фотоволтаици? Нели ќе инвестиравме во зелена енергија? Нели добивме награда за најзелена општина и град за 2021 година? Вака како што гледам ќе ни ја земат наградата. За заштита на животната средина ќе одвоиме фрапанти 2 милиони денари. Во делот на субвенции за јавни комунални претпријатија, за "Комуналец" 17.400.000 денари плус 1.239.000, за ПУП 4.000.000 денари плус 7.567.000 кои не знам за што ќе ги користа. Субвенции за "Водовод" нема. "Пазари" не можев да ги сретнам низ буџетот, а можи да сум ги пропуштил. Мислам дека беше милион, ама во ред. Искрено се надевам поскапувањата кои им ги ставивте на товар на прилепчани за услугите на сите јавни претпријатија вродиле со плод и дека јавните претпријатија станале рентабилни во својата работа.

За културата и културна промоција на Прилеп, ништо нема, благо намалување на предвидените средства. Половина од парите ќе ги трошите договорно, а останатата половина оправдано.

За спортот исто така ништо ново. 4.000.000 денари за целокупниот спорт на градот. И повторно ќе кажам Чучер Сандево и Дебарца можно е да имаат поголема поддршка од нас. Изјавуваме дека фудбалот и ракометот се наша гордост. Џудото организира државни натпревари, а ние само немо го посматраме и од време на време по потреба се сликаме.

На крај ги поздравувам одобрените средства за родова еднаквост, одобрените средства за изградба на катна гаража ако успеете да ја изградите.

Сега кон генералната политика на Општината, колешке малку проза за Вас. Господинот Петар Гошев вели вака -во денешната политика при првиот судир со популизмот секоја реална идеја се отфрла. Оваа негова реченица...

**ДЕЈАН ПРОДАНОСКИ:**

Г-дине Мариновски се извинувам. Морам да Ве прекинам.

Запамтете си ја мислата имаме проблем со техникава. Да направиме некоја минута пауза за да се воспостави линкот.

Се извинувам.

**=ПАУЗА**

**ДЕЈАН ПРОДАНОСКИ:**

Продолжуваме со работа. Се извинувам г-дине Мариновски за прекинот, продолжете.

**НИКОЛЧЕ МАРИНОВСКИ:**

Повторно со зборовите на г-динот Петар Гошев- во денешната дневна политика при првиот судир со популизмот секоја реална идеја се отфрла. Оваа негова реченица е доста апликативна во нашата ситуација, на пример, ги отфрливте сите реални амандмани, дури и амандманот на колегата Ѓорѓиески предвиден за најмладите и мојот амандман предвиден за изработка на нов Генерален урбанистички план. Со тоа прикажувате дека нема да инвестираме ниту за развој на градот, ниту за младински развој, а вработивме советник за млади. Можеби затоа предвидовте помалку 2 милиони денари приход од данок на имот за правни лица, бидејќи не можиме на стопанството да му ветиме развој во 2023 година. Нема нов Генерален урбанистички план, а нема ни да има нови детални урбанистички планови, освен оние кои се веќе започнати, а кои дел од нив ги финансираат физичките лица, бидејќи од програмата за уредување на градежно земјиште на подрачјето на општина Прилеп за 2023 година можиме да видиме дека Одделението за урбанизам ќе му останат околу 3 милиони денари за таа намена. Со останатите средства ќе го доплаќаат она што е започнато. Пола милион евра има за партиски војници, 360.000 за нов Генерален нема, 70.000 евра за нов Младински центар нема, 100.000 евра дополнително и за поддршка на спортот нема. За безбеден град пари нема.

На самиот крај почитуван Градоначалник со овој предлог буџет нема да издржиме ни 4 месеци. Убеден сум дека веќе од март месец на седниците на Советот ќе почниме со Вашата воспоставена практика, префрлување од едни ставки на други ставки само да ја закрпиме ситуацијата. Многу брзо ќе дојдиме до ребаланс на буџет. И сега повторно официјално мојот апел до Вас потесно да соработувате со опоцизијата, бидејќи само заедно ќе излезиме со покреативни решенија за прилепчани. Како што напоменав со вака планирани средства општината ќе преживува во 2023 година. Овој буџет не предвидува развој на градот и не заслужува поддршка.

На самиот крај почитуван Градоначалник би сакал да ја искористам оваа прилика и да искажам до Вас моите желби за успешна 2023та година, многу здравје, многу среќа, многу успех, многу мудрост и истрајност во Вашето раководење со општината. Колеги советници се надевам дека во 2023та година дека ќе го задржиме најпрвин сопствениот интегритет, а потоа интегритетот на ова собрание и овој куклен театар овде кој го играме дека ќе прекини, оваа линија овде која не дели на лево и десно дека ќе се намалува и дека заедно ќе работиме и темите на разговор ќе бидат само поуспешен и поубав Прилеп. Имајте среќна и успешна 2023 година исполнета со многу љубов.

Благодарам.

**ДЕЈАН ПРОДАНОСКИ:**

Благодарам.

Дали некој друг се јавува за збор по однос на оваа точка?

Повелете г-дине Андреески.

**ДАРКО АНДРЕЕСКИ:**

Почитувани, Градоначалник, Претседател и членови на Советот. Буџетот за 2023 година сакам да го дефинирам како умерено развоен. Се согласувам со колегата Мариноски дека има елементи и за преживувачки и сметам дека во овие кризни времиња не е срамота тоа да се кажи и да се признае. Буџетот е изработен врз основа на објективни параметри и во рамките на утврдените лимити од Министерството за финансии. На Комисијата за финансирање и буџет детално го разгледавме буџетот за следната година ставка по ставка, па затоа јас сега и во интерес на времето нема тоа повторно да го правам. Само сакам да кажам дека многу ми е мило што и во новиот буџет од една страна и понатаму се предвидени средства за субвенционирање на наши сограѓани, за новороденчина, велосипеди итн. Предвидени се средства за субвенционирање на спортски невладини и други организации, средства за проекти од областа на културата, образованието, а од друга страна драстично е намален износот на средствата предвидени за субвенционирање на буџетите на јавните комунални претпријатија, дури драстично е намален и износот на средства предвидени за времени вработувања на 12.000.000 денари, нешто за што во претходниот период и сега толку многу зборувавте. Уште од сега еве се гледа дека извесно е дека во текот на следната буџетска година ќе има пренамена на средства во рамките на одделни ставки, а и негов ребаланс кон крајот на летото можеби во текот на есента. Сметам дека овај буџет е реално изработен во приликите во кои што живееме, во една тешка здравствена, економска, пред се енергетска криза. Се надевам дека нема повторно да ни пристигне сметка за електрична енергија од безмалку 200.000 евра.

Почитувани, овде секако треба да се има во предвид дека на изработката на овој буџет имаа силно влијание и наследените долгови од претходните години. На крајот, бидејќи сметам дека овој буџет е реален, ќе се осмелам да Ве повикам сите заедно како што тоа го сториле на пример советниците на Општина Бутел да го гласаме буџетот за 2023 година. И на тој начин да покажиме единство пред нашите сограѓани, прилепчани.

Благодарам.

**ДЕЈАН ПРОДАНОСКИ:**

Ви благодарам г-дине Андреески.

Дали некој друг бара збор по однос на оваа точка?

Бидејќи никој не бара збор, ги молам членовите на Советот да се изјаснат.

Кој е "ЗА" усвојување на Буџет на Општина Прилеп за 2023 година?

Дали е некој "ПРОТИВ"?

Констатирам...

Повелете процедурално.

**АЛЕКСАНДАР КИТАНОСКИ:**

Почитуван Претседател пред да го констатирате и утврдите...

**ДЕЈАН ПРОДАНОСКИ:**

Се извинувам ако се однесува на гласањево сега, направивме еден технички пропуст, амандманите не ги разгледавме. Ќе мора прво со нив да завршиме, па после. Чувајте си го коментарот.

Се извинувам.

Добро, ги ставам прво амандманите предложени од колегите советници на гласање пред да го усвоиме буџетот. Еден по еден ги разгледуваме.

Кој е "ЗА" амандманот број 1, предлог од колегата Николче Мариновски?

Дали е некој "ПРОТИВ"? "ВОЗДРЖАНИ"?

Констатирам дека амандманот број 1, предлог од колегата Николче Мариновски со 8 гласа ЗА и 14 гласа ПРОТИВ не е усвоен.

Кој е "ЗА" амандманот број 2, предлог од колегата Николче Мариновски?

Дали е некој "ПРОТИВ"? "ВОЗДРЖАНИ" нема.

Констатирам дека амандманот број 2, предлог од колегата Николче Мариновски со 9 гласа ЗА и 14 гласа ПРОТИВ не е усвоен.

Кој е "ЗА" амандманот број 3, предлог од колешката Ивона Кузмановиќ?

Дали е некој "ПРОТИВ"?

Констатирам дека амандманот број 3, предлог од колешката Ивона Кузмановиќ со 9 гласа ЗА и 14 гласа ПРОТИВ не е усвоен.

Повелете процедурално.

**АЛЕКСАНДАР КИТАНОСКИ:**

Со оглед на тоа што мојот амандман кој се однесуваше, предложен за реконструкција на кејот на ул. "Бранко Секулоски" и "Кеј 19ти Септември" е имплементиран во делот на Програмата за уредување на градежно земјиште за 2023та година, конкретно во делот ЈДУ -изградба на основен проект со комплетна потребна инфраструктура, каде што се одделени вкупно 3 милиони денари и 10 милиони денари се предвидени од оваа програма за уредување на овие два кеја. Јас го повлекувам овој амандман и се надевам дека оваа Програма за уредување на градежно земјиште за 2023та година ќе биди реализирана и со тоа ќе бидат уредени овие два кеја на овие две улици.

Ви благодарам. Значи амандманот го повлекувам.

**ДЕЈАН ПРОДАНОСКИ:**

Добро. Ви благодарам. Значи не го разгледуваме Вашиот амандман.

Продолжуваме со работа.

Кој е "ЗА" амандманот број 5, предложен од колегата Александар Ѓорѓиоски?

Дали е некој "ПРОТИВ"?

Констатирам дека амандманот број 5, предлог од колегата Александар Ѓорѓиоски со 9 гласа ЗА и 14 ПРОТИВ не е усвоен.

Последниот амандман од колегата Александар Ѓорѓиоски број 6 за Младински центар во општина Прилеп го ставам на гласање.

Кој е "ЗА" Ве молам да крени рака?

Дали е некој "ПРОТИВ"? "ВОЗДРЖАНИ"?

Констатирам дека амандманот број 6 од колегата Александар Ѓорѓиоски со 9 гласа ЗА и 14 гласа ВОЗДРЖАН не е прифатен.

Да преминиме на гласање кон двата амандмани што се сотавен дел на буџетот, предлог од Секторот за финансирање.

Кој е "ЗА" амандманот број 1 да стане дел од Буџетот на Општина Прилеп?

Дали е некој "ПРОТИВ"?

Констатирам дека амандманот број 1 со 14 гласови ЗА и 9 ПРОТИВ е прифатен да биде дел од Буџетот за 2023 година.

И кој е "ЗА" амандманот број 2, предлог на Секторот за финансирање и буџет?

Дали е некој "ПРОТИВ"?

Констатирам дека и овој амандман број 2, предлог од Секторот за финансии со 14 гласови ЗА и 9 гласови ПРОТИВ е дел, станува дел од Буџетот на Општина Прилеп.

И сега конечно,

Кој е "ЗА" усвојување на Буџетот на Општина Прилеп за 2023та со вклучени двата амандмани од Секторот за финансирање?

Дали е некој "ПРОТИВ"?

Констатирам дека со 14...

Ајде процедурално повелете.

**АЛЕКСАНДАР КИТАНОСКИ:**

Почитуван Претседател на Совет, согласно Законот за судир на интереси и спречување на корупцијата, ме интересира дали членот на Совет, почитуваната Јулијана Силјаноска, бидејќи нејзиниот сопруг до пред некое време согласно моето барање за пристап до информации од јавен карактер е вработен во Општина Прилеп, односно во локално даночно одделение, може да гласа по однос на оваа точка, односно за Буџетот за 2023 година? Дали има судир на интереси или треба да се изземи по однос на оваа одлука? Би замолил еве и поддршката на Советот да се произнесат. Како е по однос на оваа точка, со цел да немаме понатаму дилеми, па да немаме некои оспорувања на оваа одлука, да не и правиме проблем и на колешката советничка, односно и самата таа да не си прави проблем. Барам да се произнесе, дали има судир на интереси или не?

Ви благодарам.

**ДЕЈАН ПРОДАНОСКИ:**

Добро. Ви благодарам. Пред да утврдиме околу гласањето, 5 минути пауза со службиве консултација.

**=ПАУЗА**

**ДЕЈАН ПРОДАНОСКИ:**

Да продолжиме со работа. Мислам дека тука се сите колегите.

По анализата која што ја направивме со службите во моментов нема конфликт на интереси и предлагам да преминиме на гласање.

Кој е "ЗА" усвојување на Буџетот на Општина Прилеп за 2023 година со дополнителните два амандмани од Секторот за финансии?

Кој е "ПРОТИВ"?

Констатирам дека со 14 гласови ЗА и 9 гласови ПРОТИВ, Буџетот е усвоен.

10 се извинувам, со 14 гласови ЗА и 10 ПРОТИВ, Буџетот е усвоен.

Корекција на гласањето.

По **2та, 3та, 4та, 5та, 6та и 7ма** точка од дневниот ред:

-Одлука за извршување на Буџетот на Општина Прилеп за 2023 година.

-Одлука за утвдување на вредност на бодот за платите на административни службеници, за 2023 година.

-Одлука за определување на висината на благајничкиот максимум.

-Програма за субвенционирање на Јавните Комунални Претпријатија основани од ЕЛС Општина Прилеп за 2023 година.

-Програма за субвенционирање на месечните трошоци за вода на социјално ранливи категории на граѓани за 2023 година.

-Буџетски Календар на Општина Прилеп, за 2023 година.

Пред да отворам претрес ја повикувам претседателката на Комисијата за финансирање и буџет г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Комисијата за финансирање и буџет на седницата која што се одржа на 27.12. на дневен ред ја разгледа предлог одлуката за извршување на Буџетот на Општина Прилеп за 2023 година. Со оваа одлука за извршување на Буџетот на Општина Прилеп за 2023та година се прецизира начинот на извршување на средствата утврдени во Буџетот и начинот на примена во рамките на одобрените буџети на буџетските корисници. Комисијата за финансирање и буџет со 5 гласови ЗА ја усвои оваа точка и како таква ја предлагаме денес до Советот на Општина Прилеп да ја усвои. Предлог- одлуката за утврдување на вредноста на бодот за платите на административни службеници за 2023 година, исто така беше на дневен ред и со 5 гласови ЗА и оваа точка беше усвоена од страна на Комисијата за финансирање и буџет. 4тата точка Предлог- одлука за определување на висината на благајничкиот максиум, благајнички максимум кој што е во висина од 100.000 денари. Предлагаме со 5 гласови ЗА од страна на Комисијата за финансирање и буџет да биде усвоена и денес од страна на Советот на Општина Прилеп. 5тата точка Предлог- програма за субвенционирање на јавните комунални претпријатија основани во ЕЛС -Општина Прилеп за 2023та година беше усвоена со 4 гласови ЗА и 1 ВОЗДРЖАН. 6тата точка Предлог- програма за субвенционирање на месечните трошоци за вода на социјално-ранливи категории на граѓани за 2023 година, нешто кое што веќе неколку години го носиме како Совет на Општина Прилеп од страна на Комисијата за финансирање и буџет беше едногласно повторно усвоена. 7мата точка, Предлог- буџетски календар на Општина Прилеп за 2023 година е усвоена со 4 гласови ЗА и 1 ВОЗДРЖАН и предлагаме истата од страна на Советот денес да биде усвоена.

Благодарам Претседателе.

**ДЕЈАН ПРОДАНОСКИ:**

Ви благодарам за извештајот.

Отворам претрес по однос на овие точки.

Дали некој се јавува за збор?

Повелете г-дине Звездакоски.

**ДРАГЕ ЗВЕЗДАКОСКИ -Раководител на Сектор за финансиски прашања:**

Во понеделникот, пардон во вторникот на Комисијата за финансирање и буџет кратко време службено отсуствував од седницата и тогаш беа поминати овие точки. Јас имам една корекција, предлог- корекција да се направи во износот на субвенцијата во Програмата за субвенционирање на јавните комунални претпријатија за 2023 година согласно на усвоениот амандман со кој се обезбедуваат дополнителни 9 милиони денари за субвенционирање за набавка на струја, односно за покривање на трошоците за електрична енергија за месеците ноември и декември. Од тие причини, значи во глава 2, субвенционирање на оперативен план на ЈП "Енерго Прилеп" да се внеси веќе усвоениот амандман и планираните 1 милион во Предлог -буџет, односно да се внеси износ од 10 милиони денари.

**ДЕЈАН ПРОДАНОСКИ:**

Дали некој друг бара збор по однос на овие точки?

Повелете.

**ИВАН ЈОВАНОСКИ:**

Јас пошто не бев присутен ко беше гласањево на точкиве, пак можи да ми повторите колку беа ЗА, колку беа ПРОТИВ?

**ДЕЈАН ПРОДАНОСКИ:**

За што?

**ИВАН ЈОВАНОСКИ:**

Во врска со буџетов за 2023та.

**ДЕЈАН ПРОДАНОСКИ:**

14 за со 10 против.

**ИВАН ЈОВАНОСКИ:**

14 за, 10 против.

**ДЕЈАН ПРОДАНОСКИ:**

Не беше во салава ти.

**ИВАН ЈОВАНОСКИ:**

Да, не бев во салава, а бев броен.

**ДЕЈАН ПРОДАНОСКИ:**

Не беше броен.

**ИВАН ЈОВАНОСКИ:**

1, 2 3,4 5,6,7,8, 9 Сдсм и 1 Левица 10.

**ДЕЈАН ПРОДАНОСКИ:**

Ти си 11ти.

**ИВАН ЈОВАНОСКИ:**

Јас сум 11ти, а кој е 14ти?

**ДЕЈАН ПРОДАНОСКИ:**

Оти кој 14?

**ИВАН ЈОВАНОСКИ:**

Нели имаше конфликт на интереси?

**ДЕЈАН ПРОДАНОСКИ:**

Г-дине Јованоски кажете сега на што се должи и кое прашање го имате сега во моментов кажете.

**ИВАН ЈОВАНОСКИ:**

Па нели имаше конфликт на интереси? Тоа ми беше прашањето.

**ДЕЈАН ПРОДАНОСКИ:**

Па утврдивме. Вие не бевте во салава, дека нема конфликт на интереси.

**ИВАН ЈОВАНОСКИ:**

Кој утврди дека нема конфликт на интереси?

**ДЕЈАН ПРОДАНОСКИ:**

Како мислите кој утврди?

**ИВАН ЈОВАНОСКИ:**

Па треба некој да утврди?

**ДЕЈАН ПРОДАНОСКИ:**

Се бараше проверка.

**ИВАН ЈОВАНОСКИ:**

Така, треба некој да утврди така?

**ДЕЈАН ПРОДАНОСКИ:**

Да де, да.

**ИВАН ЈОВАНОСКИ:**

Кој утврди?

**ДЕЈАН ПРОДАНОСКИ:**

Како мислите кој утврди?

**ИВАН ЈОВАНОСКИ:**

Па кој утврди дека немаше конфликт на интереси?

**ДЕЈАН ПРОДАНОСКИ:**

Ве молам ајде, ако имате нешто по однос на овие точки кажете.

**ИВАН ЈОВАНОСКИ:**

Не, прашањето ми е, да во однос на овие точки.

**ДЕЈАН ПРОДАНОСКИ:**

Немате право по однос на точкиве од 2ра до 7ма точка.

**ИВАН ЈОВАНОСКИ:**

Е како немам?

**ДЕЈАН ПРОДАНОСКИ:**

Тоа кој како гласал си има за тоа надлежни ќе си проверите после седницава.

**ИВАН ЈОВАНОСКИ:**

Е па тоа ме интересира. Кој утврди дека нема конфликт на интереси? ...а претходно имаше конфликт на интереси.

**ДЕЈАН ПРОДАНОСКИ:**

Постоеше сомневање од колегите дека има конфликт на интереси, се проверија сите услови и можности и се утврди дека во моментов нема конфликт на интереси.

**ИВАН ЈОВАНОСКИ:**

А дали се прочита образложение дека нема или заклучок дека нема конфликт на интереси?

**ДЕЈАН ПРОДАНОСКИ:**

Зошто да донесиме заклучок, кога беше само процедурално кажано да проверат службите.

Се остави повеќе простор...

**ИВАН ЈОВАНОСКИ:**

Проверија службите?

**ДЕЈАН ПРОДАНОСКИ:**

Проверија.

**ИВАН ЈОВАНОСКИ:**

Па дај од службите некој нека се изјасни зошто нема конфликт на интереси? Заклучок значи. Значи некој е одговорен за оваа одлука дека нема конфликт на интереси. Кој од службите беше одговорен да констатира дека нема конфликт на интереси?

**ДЕЈАН ПРОДАНОСКИ:**

За лицето за кое што постоеше сомнеж дека има конфликт на интереси не е во работен однос таму кај што сметаа колегиве дека е.

**ИВАН ЈОВАНОСКИ:**

Добро, ама некој од службите ми рековте дека констатирал дека нема конфликт на интереси. Кој од службите констатираше дека нема конфликт на интереси и да дојди чоекот да кажи зошто смета дека нема конфликт на интереси.

**ДЕЈАН ПРОДАНОСКИ:**

Оти не е во работен однос. Ете тоа е прашањето.

**ИВАН ЈОВАНОСКИ:**

Како не е во работен однос?

**ДЕЈАН ПРОДАНОСКИ:**

Ете така. Не е.

**ИВАН ЈОВАНОСКИ:**

Како не е во работен однос?

**ДЕЈАН ПРОДАНОСКИ:**

Сега што ќе прајме, дебата или...?

**ИВАН ЈОВАНОСКИ:**

Не бе, прашање ми е чоек тоа, барам одговор само.

**ДЕЈАН ПРОДАНОСКИ:**

Еве ти кажав. Не постои конфликт на интереси и тоа е прашањето.

**ИВАН ЈОВАНОСКИ:**

Ама сега прашувам како постоеше, а сега не постои? Што се деси?

**ДЕЈАН ПРОДАНОСКИ:**

Не постоеше никогаш, беше отворено прашањето дали постои или не постои. И утврдивме дека не постои.

**ИВАН ЈОВАНОСКИ:**

Како не е вработен. Чекај нели беше вработен, па сега не е вработен. Тоа не ми е јасно, значи тука прашувам јас.

**МАРИЈА МАРКОСКА ТРАЈАНОСКА:**

Договорот за вработување што ни е даден од Одделение за човечки ресурси е од датум 30.11.2022 година. Ако одиме по тој договор од 30.11.2022година по Законот за спречување на корупција и судир на интереси, службено лице, односно советничката, сопруг, судир на интереси има. Од Одделение за човечки ресурси го информираа Претседателот на Совет дека од вчера лицето не е во работен однос во Општина Прилеп.

**ИВАН ЈОВАНОСКИ:**

Епа ова сакав да го слушнам чоече. Значи јас не дојдов да се расправам. Толку. Добро.

**ДЕЈАН ПРОДАНОСКИ:**

Во ред е сега?

**ИВАН ЈОВАНОСКИ:**

Во ред е бе чоек. Е ова сакав да го слушнам само.

**ДЕЈАН ПРОДАНОСКИ:**

Ете, слушна.

Дали некој друг се јавува за збор по однос на овие точки?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за извршување на Буџетот на Општина Прилеп за 2023 година?

Како ќе гласате? За извршување на буџетот?

Дали е некој "ПРОТИВ"? "ВОЗДРЖАН"?

Констатирам дека со 14 гласови ЗА и 10 гласови ВОЗДРЖАН, Одлуката е усвоена.

Кој е "ЗА" усвојување на Одлука за утвдување на вредност на бодот за платите на административни службеници, за 2023 година?

Констатирам дека Одлуката е едногласно усвоена.

Кој е "ЗА" усвојување на Одлука за определување на висината на благајничкиот максимум?

Констатирам дека и Оваа одлука а едногласно усвоена.

Кој е "ЗА" усвојување на Програма за субвенционирање на Јавните Комунални Претпријатија основани од ЕЛС Општина Прилеп за 2023 година, вклучително и забелешката, односно корекцијата од Секторот за финансии?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 9 гласови ПРОТИВ и 2 гласови ВОЗДРЖАН, Програмата е усвоена.

Кој е "ЗА" усвојување на Програма за субвенционирање на месечните трошоци за вода на социјално ранливи категории на граѓани за 2023 година?

Дали е некој "ВОЗДРЖАН"? "ПРОТИВ"?

Програмата е едногласно усвоена.

Кој е "ЗА" усвојување на Буџетски Календар на Општина Прилеп, за 2023 година?

Дали е некој "ВОЗДРЖАН"? "ПРОТИВ"?

Констатирам дека со 23 гласови ЗА и 2 гласови ВОЗДРЖАН, Буџетскиот календар е усвоен.

По **8мата** точка од дневниот ред:

-Програма за работа на Советот на Општина Прилеп за 2023 година.

Како претседател на Комисија за изработка на Програма за работа на Советот на Општина Прилеп земам збор.

**=ПАУЗА**

**ДЕЈАН ПРОДАНОСКИ:**

Се извинувам за прекинот. Вчера одржавме седница на Комисијата за изработување на Програмата на Советот на Општина Прилеп за 2023та година. Од четворица присутни сите едногласно ја изгласавме Програмата за работа на Советот за 2023 година, стандардизирана програма онака како што очекуваме дека материјалите ќе стасуваат на Советот на Општина Прилеп и така и е направена оваа Програма. Со чест на исклучоци, така и искуствата од оваа година, она што е актуелно и што вонредно влетува се додава на Програмата за работа на Советот, ништо особено. Традиционално така се изработувала, така ја изработуваме. Тие се актите кои што ги носиме стандардни и мислам дека нема повеќе што околу тоа прашање да се дискутира. Како што кажав од четворица присутни едногласно усвоена е на Комисијата за изработка на Програмата.

Ви благодарам.

Отворам претрес.

Дали некој се јавува за збор по однос на ова прашање?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Програма за работа на Советот на Општина Прилеп за 2023 година?

"ПРОТИВ"? "ВОЗДРЖАНИ"?

Констатирам дека со 23 гласови ЗА, 1 глас ПРОТИВ и 1 глас ВОЗДРЖАН, Програмата е усвоена.

По **9тата** точка од дневниот ред:

-Одлука за измена на Одлуката за утврдување на висината на комунални такси.

Пред да отворам претрес ја повикувам претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на одржаната седница ја разгледа Предлог -одлуката за измена на одлуката за утврдување на висината на комунални такси. Впрочем станува збор за враќање на висината на комуналните такси, пред започнувањето на пандемијата. Предлагаме како Комисија за финансирање и буџет да се усвои оваа предлог одлука.

Благодарам.

**ДЕЈАН ПРОДАНОСКИ:**

Ви благодарам.

Отворам претрес по однос на оваа точка.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за измена на одлуката за утврдување на висината на комуналните такси?

Дали е некој "ПРОТИВ"?

Констатирам дека со 14 гласови ЗА и 11 гласови ПРОТИВ, Одлуката е усвоена.

По **10тата и 11тата** точка од дневниот ред:

-Програма за обезбедување на оброк за учениците во прво одделение од основните училишта во Општина Прилеп за 2023 година, и

-Програма за доделување на еднократна парична помош за новороденче.

Пред да отворам претрес го повикувам известителот на Комисијата за општествени дејности и заштита на правата на децата, г-дин Игор Николоски да го поднесе извештајот по однос на овие точки.

Повелете г-дине Николоски.

**ИГОР НИКОЛОСКИ:**

Почитуван Претседател на Совет, почитувани колеги советници, присутни. Комисијата за општествени дејности и заштита на правата на децата одржа седница на ден 26.12.2022 година со дневен ред:

-Предлог-Програма за обезбедување на оброк за учениците во прво одделение од основните училишта во Општина Прилеп за 2023 година, и

-Предлог-Програма за доделување на еднократна парична помош за новороденче.

Членовите на Комисијата едногласно се изјаснија по точките и на членовите на Советот им предлагаат точките да бидат усвоени во предложениот текст.

Благодарам.

**ДЕЈАН ПРОДАНОСКИ:**

Ви благодарам.

Отворам претрес по однос на овие точки, дали некој се јавува за збор?

Повелете г-ѓо Ристеска.

**АНИТА РИСТЕСКА:**

Јас ќе дискутирам за Програмата за обезбедување на оброк за учениците од прво одделение во основните училишта. Ние како советничка група ја поздравуваме оваа одлука, но меѓутоа даваме воедно и една сугестија, оваа програма да се прошири и да не се однесува само на една група од прво одделение, него да се однесува за една поголема група, односно барем да бидат опфатени учениците од одделенска настава. Зошто таа сугестија? Па читајќи ги цените кои што ги имате поставено со оваа програма како што е еднаков третман, материјалната, да им се помогне материјално на родителите покажување на грижа на локалната заедница, за учениците сметаме дека овие цели всушност не треба да се однесуваат само на една група на која што е всушност дадена програмата, него тие цели треба да се однесуваат и на една поголема група. Причина повеќе затоа што нели средствата кои што се обезбедуваат се од дотации, а не се од основниот буџет и како еден најважните аргументи, почитувани колеги од власта сакам да Ве потсетам дека бесплатниот оброк беше едно од предизборните ветувања, па затоа предлагаме да ја прифатите оваа наша сугестија и да се прошири оваа програма.

Благодарам.

**ДЕЈАН ПРОДАНОСКИ:**

Ви благодарам.

Дали некој друг се јавува за збор по однос на овие точки?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Програма за обезбедување на оброк за учениците во прво одделение од основните училишта во Општина Прилеп за 2023 година?

Констатирам дека Програмата е едногласно усвоена.

Кој е "ЗА" усвојување на Програма за доделување на еднократна парична помош за новороденче?

Констатирам дека и оваа Програмата е едногласно усвоена.

По **12тата и 13тата** точка од дневниот ред:

-Програма за култура, за 2023 година, и

-Програма за спомен обележја на Општина Прилеп за период 2023-2028 година.

Пред да отворам претрес го повикувам претседателот на Комисијата за одбележување на значајни празници и манифестации г-дин Игор Николоски да го поднесе извештајот по однос на овие точки.

Повелете г-дине Николоски.

**ИГОР НИКОЛОСКИ:**

Комисијата за одбележување на значајни празници и манифестации одржа седница на ден 28.12.2022 година со дневен ред:

-Предлог -Програма за култура, за 2023 година, и

-Предлог -Програма за спомен обележја на Општина Прилеп за 2023-2028 година.

Членовите на Комисијата со 3 гласа ЗА и 1 глас ВОЗДРЖАН се изјаснија по точките и на членовите на Советот им предлагаат да бидат усвоени во предложениот текст, со тоа што Комисијата при разгледување на Програмата за култура увиде техничка грешка и го задолжи предлагачот да ја корегира, а корегираната програма Ви е пратена во текот на вчерашниот ден.

Ви благодарам.

**ДЕЈАН ПРОДАНОСКИ:**

Ви благодарам.

Отворам претрес по однос на овие точки, дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Програма за култура, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 1 глас ПРОТИВ и 9 гласови ВОЗДРЖАН, Програмата е усвоена.

Кој е "ЗА" усвојување на Програма за спомен обележја на Општина Прилеп за 2023-2028 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 11 гласови ВОЗДРЖАН, Програмата е усвоена.

По **14тата** точка од дневниот ред:

-Програма за уредување на градежно земјиште на подрачјето на Општина Прилеп за 2023 година

Пред да отворам претрес го повикувам претседателот на Комисија за урбанизам и заштита на животната средина г-дин Зоран Јанкулоски да го поднесе извештајот по однос на овие точки.

Повелете г-дине Јанкулоски.

**ЗОРАН ЈАНКУЛОСКИ:**

Почитуван Претседател на Совет, почитувани колеги советници, Комисијата за урбанизам и заштита на животна средина на ден 28.12.2022 година одржа седница со следниот дневен ред:

-Предлог -програма за уредување на градежно земјиште на подрачјето на Општина Прилеп за 2023 година.

Комисијата ја разгледа Програмата при што констатира одредени неусогласувања со предлог буџетот за 2023 година и го задолжи предлагачот да ја усогласи. Членовите на Комисијата едногласно се изјаснија по така изменатата дополнителна програма и на членовите на Советот им предлага да биде усвоена во предложениот текст.

Благодарам.

**ДЕЈАН ПРОДАНОСКИ:**

Ви благодарам.

Дали некој се јавува за збор по однос на оваа точка?

Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Програма за уредување на градежното земјиште на подрачјето на Општина Прилеп за 2023 година?

Дали е некој "ПРОТИВ"? "ВОЗДРЖАН"?

Констатирам дека со 23 гласови ЗА и 2 гласови ПРОТИВ, Програмата е усвоена.

По **15тата, 16тата и** **17тата точка** од дневниот ред:

-Одлука за усвојување на Финансиски план на ЈКП "Пазари"- Прилеп, за 2023 година.

-Одлука за давање согласност на Програмата за работа на ЈКП "Пазари" Прилеп, за 2023 година.

-Одлука за давање согласност на Програмата за субвенционирање на трошоците од работењето на ЈКП "Пазари"-Прилеп, за 2023 година.

Пред да отворам претрес ја повикувам претседателката на Комисијата за финансирање и буџет г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на одржаната седница ја разгледа Предлог -одлуката за усвојување на ЈКП "Пазари" -Прилеп за 2023 година, Предлог -одлуката за давање согласност на Програмата за работа на ЈКП "Пазари" -Прилеп за 2023 година и Предлог -одлуката за давање согласност на Програмата за субвенционирање на трошоците од работењето на ЈКП "Пазари" -Прилеп за 2023 година. На самата седница беше присутен директорот на ова ЈКП "Пазари", детално ги образложи овие предлог одлуки и како Комисија предлагаме денес Советот да ги усвои овие одлуки.

Благодарам Претседателе.

**ДЕЈАН ПРОДАНОСКИ:**

Ви благодарам за извештајот.

Отворам претрес по однос на овие точки, дали некој се јавува за збор?

Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Одлука за усвојување на Финансиски план на ЈКП "Пазари" -Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 2 гласови ПРОТИВ и 9 гласови ВОЗДРЖАН, Одлуката е усвоена.

Се извинувам, 14 гласови ЗА, 2 гласови ПРОТИВ и 8 гласови ВОЗДРЖАН.

Кој е "ЗА" усвојување на Одлука за давање согласност на Програмата за работа на ЈКП "Пазари" Прилеп, за 2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 2 гласови ПРОТИВ и 8 гласови ВОЗДРЖАН, Одлуката е усвоена.

Кој е "ЗА" усвојување на Одлука за давање согласност на Програмата за субвенционирање на трошоците од работењето на ЈКП "Пазари"-Прилеп, за 2023 година?

Дали е некој "ПРОТИВ"? "ВОЗДРЖАНИ?"

Констатирам дека со 14 гласови ЗА, 2 гласови ПРОТИВ и 8 гласови ВОЗДРЖАН, Одлуката е усвоена.

По **18тата,19тата, 20тата и 21вата точка** од дневниот ред:

-Одлука за давање согласност на Одлуката за утврдување на вредноста на бодот за пресметување на платите на вработените во ЈП за ПУП Прилеп за 2023 година.

-Одлука за усвојување на Програмата за работа на ЈП за ПУП Прилеп-планирани активности во 2023 година.

-Одлука за давање согласност на Одлуката за расходовање и оттуѓување на основни средства, на ЈП за ПУП Прилеп.

-Одлука за давање согласност на Финансискиот план за работењето на ЈП за ПУП Прилеп за периодот од 01.01.2023 до 31.12.2023 година.

Пред да отворам претрес ја повикувам претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет ја разгледа Предлог -одлуката за давање согласност на одлуката за утврдување на вредноста на бодот за пресметување на платите на вработените во ЈП за ПУП -Прилеп за 2023 година и со 4 гласови ЗА и 1 ВОЗДРЖАН, предлагаме истата денес да биде усвоена од страна на Советот. Предлог одлуката за усвојување на Програмата на ЈП за ПУП -Прилеп планирани активности во 2023 година, исто така со 4 гласови ЗА и 1 ВОЗДРЖАН предлагаме да биди денеска усвоена од страна на Советот. Предлог -одлуката за давање согласност на одлуката за расходување и оттуѓување на основни средства на ЈП за ПУП -Прилеп. Тука станува станува збор за расходување на два автобуси од информациите кои што ги сподели со нас директорот на ова јавно претпријатие и исто така предлагаме да биди усвоена оваа одлука за расходување. И уште една точка која што беше разгледана беше Предлог -одлуката за давање согласност на финансискиот план за работењето на ЈП за ПУП -Прилеп за периодот од 01.01.2023 до 31.12.2023 година. Сите овие точки од ова јавно претпријатие беа образложени од страна на директорот на ова претпријатие и предлагаме денес Советот да ги усвои.

Благодарам.

**ДЕЈАН ПРОДАНОСКИ:**

Ви благодарам за извештајот.

Отворам претрес по однос на овие точки, дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на Одлуката за утврдување на вредноста на бодот за пресметување на платите на вработените во ЈП за ПУП Прилеп за 2023 година?

Констатирам дека Одлуката е едногласно усвоена.

Кој е "ЗА" усвојување на Одлука за усвојување на Програмата за работа на ЈП за ПУП Прилеп-планирани активности во 2023 година?

Дали е некој "ПРОТИВ"? Дали е некој "ВОЗДРЖАН"?

Констатирам дека со 14 гласови ЗА, 2 гласови ПРОТИВ и 9 гласови ВОЗДРЖАН, Одлуката е усвоена.

Кој е "ЗА" усвојување на Одлука за давање согласност на Одлуката за расходовање и оттуѓување на основни средства, на ЈП за ПУП Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 2 гласови ПРОТИВ и 9 гласови ВОЗДРЖАН, Одлуката е усвоена.

Кој е "ЗА" усвојување на Одлука за давање согласност на Финансискиот план за работењето на ЈП за ПУП Прилеп за периодот од 01.01.2023 до 31.12.2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 11 гласови ВОЗДРЖАН, Одлуката е усвоена.

По **22рата** точка од дневниот ред:

-Одлука за усвојување на Финансиски план на ЈОУ Дом за стари лица "Киро Крстески-Платник"-Прилеп, за 2023 година.

Пред да отворам претрес ја повикувам претседателката на Комисијата за финансирање и буџет г-ѓа Ирена Стерјовска -Локвенец да го поднесе извештајот по однос на оваа точка.

Повелете Стерјовска -Локвенец со извештајот.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет ја разгледа одлуката за финансискиот план на ЈОУ Дом за стари лица "Киро Крстески-Платник"-Прилеп за 2023 година. Од страна на одговорните лица на оваа јавна општинска установа беше детално образложен овој финансиски план. Како Комисија предлагаме денес Советот да ја усвои оваа одлука.

**ДЕЈАН ПРОДАНОСКИ:**

Ви благодарам за извештајот.

Отворам претрес, дали некој се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за усвојување на Финансиски план на ЈОУ Дом за стари лица "Киро Крстески-Платник"-Прилеп, за 2023 година?

Дали е некој "ПРОТИВ"? "ВОЗДРЖАНИ"?

Се извинувам уште еднаш ВОЗДРЖАНИ?

Констатирам дека со 14 гласови ЗА, 2 гласови ПРОТИВ и 8 гласови ВОЗДРЖАН, Одлуката е усвоена.

По **23тата** точка од дневниот ред:

-Одлука за прифаќање на донација на Општина Прилеп.

Пред да отворам претрес ја повикувам претседателката на Комисија за финансирање и буџет г-ѓа Ирена Стерјовска Локвенец да го поднесе извештајот по однос на оваа точка.

Повелете Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата ја разгледа Предлог -одлуката за прифаќање на донација на Општина Прилеп. Станува збор за Одлука за донација од страна на "Мермерниот Комбинат" -Прилеп и предлагаме како Комисија да биде усвоена истата донација.

**ДЕЈАН ПРОДАНОСКИ:**

Ви благодарам.

Отворам претрес по однос на оваа точка.

Повелете г-дине Андреески.

**ДАРКО АНДРЕЕСКИ:**

Само да ја дополнам колешката. Значи станува збор за тампон кој што го донира "Мермерниот Комбинат" кој што служи за потполнување на дупки за постојаното работење, во одржувањето на улиците и тие работи.

**ДЕЈАН ПРОДАНОСКИ:**

Ви благодарам за дополнителното образложение.

Дали некој друг се јавува за збор по однос на ова прашање?

Бидејќи никој не се јавува за збор, ги молам членовите на Советот да се изјаснат. Ве молам за тишина.

Кој е "ЗА" усвојување на Одлука за прифаќање на донација на Општина Прилеп?

Констатирам дека Одлуката е едногласно усвоена.

По **24тата** точка од дневниот ред:

-Одлука за давање согласност за користење на името на Општината "Прилеп".

Пред да отворам претрес го повикувам претседателот на Комисија за статут и прописи, г-дин Дарко Андреески да го поднесе извештајот по однос на оваа точка.

**ДАРКО АНДРЕЕСКИ:**

Во однос на оваа одлука, станува збор... од формален карактер. Фактички, трговското друштво "Роман" ДООЕЛ -Прилеп да се пререгистрира во АД "Роман" -Прилеп, согласно Законот за трговски друштва, потребна е наша одлука, за истото да може да се спроведе во Централен регистар и на Комисијата за статут и прописи едногласно со 4 гласа ЗА од присутните советници истата беше прифатена. И му предлагаме на Советот така да ја усвои.

**ДЕЈАН ПРОДАНОСКИ:**

Ви благодарам за извештајот.

Отворам претрес по однос на оваа точка, повелете кој има збор?

Повелете г-дине Мариновски.

**НИКОЛЧЕ МАРИНОВСКИ:**

Извините Претседателе на Комисијата, не разбрав јас, према материјалите како што гледав нешто имаше врска со "Пелагонија Турист", а не со "Роман". Ги превзема акциите, а Вие ни рековте "Роман" да се пререгистрира во АД "Роман". Не, не. Во материјалите нешто беше поврзано со превземање на концесија од страна на АД "Роман"...

**ДЕЈАН ПРОДАНОСКИ:**

Немаме ингеренции ние...

**НИКОЛЧЕ МАРИНОВСКИ:**

...со "Пелагонија Турист", нешто такво јас колку што го... Ако не грешам.

**ДЕЈАН ПРОДАНОСКИ:**

Оваа одлука значи дозвола на компанијата да го користи Прилеп во нејзиниот назив.

**НИКОЛЧЕ МАРИНОВСКИ:**

Во пререгистрацијата? Во ред. Нешто беше спомнато "Пелагонија"...

**ДЕЈАН ПРОДАНОСКИ:**

Ви благодарам.

Дали некој друг се јавува за збор по однос на оваа точка?

Бидејќи никој не се јавува за збор по однос на оваа точка ги молам членовите на Советот да се изјаснат.

Кој е "ЗА" усвојување на -Одлука за давање согласност за користење на името на Општина "Прилеп"?

Констатирам дека Одлуката е едногласно усвоена.

По **25тата** точка од дневниот ред:

-Решение за разрешување и именување на претставници на Општина Прилеп во Училишниот одбор на СОУ "Ѓорче Петров"-Прилеп.

Пред да отворам претрес ја повикувам претседателката на Комисијата за мандатни прашања, избор и именување г-ѓа Билјана Кузманоска да го поднесе извештајот по однос на овие точки.

Повелете г-ѓо Кузманоска.

**БИЛЈАНА КУЗМАНОСКА:**

Почитуван Претседател, почитувани колеги советници. Од претставник на општина Прилеп во УО на СОУ "Ѓорче Петров" -Прилеп се разрешува Александра Попоска -Павлоска врз основ на барање број 02-981/4 од 27.12.2022 година. Од претставник на Општина Прилеп во УО на СОУ "Ѓорче Петров" -Прилеп се разрешува Борче Спиркоски врз основ на барање на УО бр.02-981/3 од 27.12.2022 година. За претставник на општина Прилеп во УО на СОУ "Ѓорче Петров" -Прилеп се именуваат Јасмина Дамеска -дипломиран одделенски наставник, Златко Волчески -дипломиран професор по математика.

Ви благодарам.

**ДЕЈАН ПРОДАНОСКИ:**

Ви благодарам за извештајот.

Отворам претрес, дали некој се јавува за збор по однос на оваа точка?

Бидејќи никој не се јавува за збор, ги молам советниците да се изјаснат.

Кој е "ЗА" усвојување на Решение за разрешување и именување на претставници на Општина Прилеп во Училишниот одбор на СОУ "Ѓорче Петров" од Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 11 гласови ВОЗДРЖАН, Решението е усвоено.

По **26тата** точка од дневниот ред:

-Одлука за престанување на важноста на Одлуката за давање на стопанисување на јавното осветлување на територијата на Општина Прилеп.

Пред да отворам претрес го повикувам претседателот на Комисијата за статут и прописи, г-дин Дарко Андреески да го поднесе извештајот по однос на оваа точка.

Повелете г-дине Андреески.

**ДАРКО АНДРЕЕСКИ:**

Оваа одлука се донесува врз основа на одлуката за Владата за престанување на важност на Одлуката за давање на стопанисување на јавното осветлување на територијата на општина Прилеп и фактички со ова се враќа во првобитна состојба како пред донесување на оваа одлука. На Комисијата едногласно со 4 гласа ЗА им предлагаме на Советот оваа одлука да ја усвои.

**ДЕЈАН ПРОДАНОСКИ:**

Ви благодарам за извештајот.

Отворам претрес, дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за престанување на важноста на Одлуката за давање на стопанисување на јавното осветлување на територијата на Општина Прилеп?

Дали е некој "ПРОТИВ"? "ВОЗДРЖАН"?

Констатирам дека со 23 гласови ЗА и 1 глас ВОЗДРЖАН, оваа Одлука е усвоена.

Пред да констатирам дека оваа седница е завршена би сакал најпрво Вас на советниците да Ви ја честитам Новата година, да посакам многу успех и здравје во наредната 2023 година, со надеж дека за сите, вклучително и ние како советници ќе биди многу поуспешна. А на нашите сограѓани кои што ја следеа и имаа трпение да ја следат оваа седница, можеби најважната што ја има Советот на Општина Прилеп исто така им ги честитам Новогодишните и Божиќните празници и им посакувам многу здравје, среќа и многу повесели лица да гледаме на улиците во Прилеп во 2023 година.

Ви благодарам за присуството и констатирам со ова дека седницата е завршена.

Седницата заврши во 15:45 часот.

Број 09-4615/1 ПРЕТСЕДАТЕЛ

29.12.2022 година на Советот на Општина Прилеп

П р и л е п Дејан Проданоски с.р.

СТЕНОГРАФ

Соња Мирческа